title: Apokalypsi

text: Apokalypsi (; kirjaimellisesti "verhon nostaminen tai poistaminen") tarkoittaa varhaisen juutalaisen ja kristillisen kirjallisuuden terminologiassa salattujen asioiden ilmestystä, jonka Jumala on antanut valitsemalleen profeetalle; tavallisesti termiä käytetään kuvaamaan tällaisen ilmestyksen kirjoitettua muotoa. Apokalyptisellä kirjallisuudella eli ilmestyskirjallisuudella on suuri merkitys juutalaisessa, kristillisessä ja islamilaisessa perinteessä, koska tietyt uskon konseptit, kuten kuolleiden ylösnousemus, tuomiopäivä, taivas ja helvetti kuvataan parhaiten niissä. Apokálypsis-sana näyttää syntyneen kreikkaa puhuvien juutalaisten keskuudessa, joilta se on siirtynyt kristityille.


title: Apokalypsi

text: Toiselta vuosisadalta lähtien nimitystä käytettiin useista juutalaisista ja kristillisistä kirjoista, joissa on samanlaisia piirteitä. Johanneksen ilmestyksen lisäksi kirkkoisä Klemens Aleksandrialainen ja muut mainitsevat Pietarin ilmestyksen. Myös muun muassa Aadamin ja Abrahamin ilmestykset tunnetaan.


title: Apokalypsi

text: Uskonnollinen apokalyptinen kirjallisuus on kirjallisuusgenre, johon kuuluvilla teksteillä on tunnusomaiset piirteet.


title: Apokalypsi

text: Teksti paljastaa mysteerejä, asioita jotka ovat tavallisen ihmistietämyksen ulkopuolella. Jumala antaa valituille profeetoille tai pyhimyksille ohjeita koskien salattuja asioita, jotka usein ovat joko täysin vieraita ihmiskokemukselle tai koskevat ihmisten historiaa joka on vielä toteutumatta.


title: Apokalypsi

text: Jotkin taivaan salaisuuksista paljastetaan hyvinkin yksityiskohtaisesti tai suurpiirteisesti: Jumalan suunnitelmat, enkeleiden ja pahojen henkien teot ja ominaisuudet, luonnonilmiöiden selitykset, tarinat luomisesta ja ihmiskunnan varhaisesta historiasta, tulevat tapahtumat, erityisesti Israelin historiaan liittyvät, ja monet muut.


title: Apokalypsi

text: Tyypillisesti apokalypsin vastaanottaminen kuvataan samassa muodossa kuin muidenkin profetioiden vastaanottaminen, eli profeetta saa ilmestyksen joko unessa tai näkynä.


title: Apokalypsi

text: Raamatussa


title: Apokalypsi

text: Vanhan testamentin apokryfisessä kirjallisuudessa


title: Apokalypsi

text: Uuden testamentin apokryfisessä kirjallisuudessa


title: Pansori

text: Pansori () on perinteistä korealaista musiikkiteatteria. Sitä esittävät laulaja ja rumpali, joka soittaa "buk"-rumpua.


title: Pansori

text: Pansorin alkuperä lienee Jeollan alueen šamanistisissa "muga"-lauluissa, mutta siihen ovat vaikuttaneet myös lukuisat muut paikalliset kansanperinteet ja kirjallisuuden muodot. Siitä tuli oma taidemuotonsa 1600- tai 1700-luvuilla, mutta se nousi erityiseen suosioon ja saavutti huippukautensa 1800-luvulla. Silloin alun perin vulgaarina viihteenä pidetty pansori nautti myös yläluokan suojelusta. Myöhemmin 1900-luvulla perinne taantui ja muuntui huomattavasti Japanin miehityskauden ja länsimaistumisen myötä, mutta on 1970-luvulta lähtien herättänyt jälleen kiinnostusta. Nykyään esitettäviksi on 12 kappaleen ("madang") vakiintuneesta repertoaarista säilynyt vain viisi vanhaa pansori-kappaletta: "Chunhyangga", "Simcheongga", "Heungbuga", "Sugungga" ja "Jeokbyeokga".


title: Pansori

text: Pansoria esitettiin alun perin julkisilla paikoilla; "pan" tarkoittaakin avointa tilaa ja "sori" laulua tai ääntä. Pansori-esityksessä viuhkaa käyttävä laulaja kertoo rummun tarjoaman rytmin säestyksellä tarinan yhdistäen laulua, kertovaa puhetta ja dramaattisia eleitä. Yleisö osallistuu esitykseen aktiivisesti kannustushuudoin tai kommentein. Kokonaisen kappaleen esitys voi kestää 3–8 tuntia, mutta kappaleista voidaan esittää myös yksittäisiä osia tai lauluja.


title: Fuusioreaktio

text: Fuusioreaktio on ydinreaktio, jossa kaksi kevyttä atomiydintä yhtyy yhdeksi raskaammaksi. Samalla vapautuu energiaa sekä usein yksi tai useampi uuden ytimen kannalta "ylimääräinen" neutroni tai protoni. Auringon ja muiden tähtien energia on peräisin niiden sisäosissa tapahtuvista fuusioreaktioista. Maassa fuusiota on yritetty valjastaa sähköntuotantoon vuosikymmenten ajan, mutta toistaiseksi sen ainoa toimiva sovellus on vetypommi. Fuusiolle vastakkainen reaktio on fissio, jossa raskas ydin hajoaa kahdeksi kevyemmäksi.


title: Fuusioreaktio

text:
Fuusiossa vapautuu erittäin paljon energiaa. Esimerkiksi, kun 1 kilogramma vetyä palaa eli yhtyy hapen kanssa vedeksi tavallisessa kemiallisessa reaktiossa, energiaa vapautuu 119 megajoulea. Mutta kun 1 kilogramma vetyä fuusioituu heliumiksi Auringon ytimessä, energiaa vapautuu noin 600 terajoulea eli viisi miljoonaa kertaa enemmän. Tämä johtuu siitä, että kemiallisessa palamisessa vapautuu ytimen ja elektronien välisen sähkömagneettisen sidoksen energiaa, kun taas fuusiossa vapautuu ydinhiukkasten eli nukleonien välisen vahvan ydinvoiman sidosenergiaa. Nukleonien sidosenergia on paljon suurempi, koska ne ovat paljon lähempänä toisiaan kuin ydin ja elektronit. Lisäksi vahva ydinvoima on sähkömagneettista voimaa vahvempi.
Materiaalihävikki muuttuu lämpöenergiaksi gammasäteilyn kautta.


title: Fuusioreaktio

text: Atomiydin koostuu protoneista ja neutroneista, joita yhdessä kutsutaan nukleoneiksi. Niiden välillä vaikuttaa vahva ydinvoima, joka pitää atomiytimen koossa. Lisäksi protonien, joilla on positiivinen sähkövaraus, välillä on hylkivä sähkömagneettinen voima. Vahva ydinvoima on näistä vahvempi, mutta sen kantama on hyvin lyhyt, kun taas sähkömagneettisen voiman kantama on rajaton. Siksi vahva voima jaksaa pitää pienet ytimet koossa, mutta kun ydintä kasvatetaan lisäämällä siihen protoneja ja neutroneja, saavutetaan ennen pitkää raja, jolla vahva voima ei enää yllä ytimen laidalta toiselle. Jaksollisessa järjestelmässä tämä raja on raudan kohdalla. Mentäessä rautaa raskaampiin alkuaineisiin ytimet käyvät huterammiksi, ja liian raskaat ytimet hajoavat itsestään fissioreaktiossa, kun protonien välinen hylkimisvoima voittaa vahvan voiman.


title: Fuusioreaktio

text: Kun kaksi kevyttä ydintä pääsee hyvin lähelle toisiaan, vahva ydinvoima vetäisee ne yhteen ja ne fuusioituvat. Mutta päästäkseen riittävän lähekkäin niiden on ensin ylitettävä niin sanottu Coulombin valli eli potentiaalienergiavalli, joka aiheutuu siitä, että vähänkin suuremmilla etäisyyksillä ytimet tuntevat ainoastaan hylkivän sähkömagneettisen voiman eli Coulombin voiman. Pystyäkseen ylittämään Coulombin vallin ytimet tarvitsevat suuren liike-energian. Hiukkasten keskimääräinen liike-energia on sama asia kuin niistä muodostuvan kaasun lämpötila, joten kaasun on oltava hyvin kuumaa, jotta siinä voisi tapahtua fuusioreaktioita. Lisäksi sen on oltava riittävän tiheää, jotta hiukkaset kohtaavat toisensa riittävän usein.


title: Fuusioreaktio

text: Coulombin valli on pienin vety-ytimille, joissa on vain yksi protoni. Vahva ydinvoima ei pysty yhdistämään kahta yksinäistä protonia, vaan mukaan tarvitaan neutroneja, joten helpoimmin fuusioituvia ytimiä ovat vedyn raskaat isotoopit deuterium ja tritium. Niiden seoksessa, jota suunnitellaan käytettäväksi fuusiovoimalan polttoaineena, Coulombin valli on 0,1 MeV. Tämä vastaa noin miljardin kelvinin (tai celsiusasteen) lämpötilaa. Lämpötila on kuitenkin vain kaasun hiukkasten "keskimääräinen" liike-energia, ja osalla yksittäisistä ytimistä energiaa on aina enemmän, osalla vähemmän. Selvästi viileämmässäkin kaasussa voi siis tapahtua fuusioreaktioita, koska pienellä osalla ytimistä on riittävästi energiaa.


title: Fuusioreaktio

text: Aurinko, kuten muutkin tavalliset tähdet, tuottaa energiansa fuusioimalla vetyä heliumiksi. (Vanhoissa tähdissä, joiden ytimestä vety on loppunut, tapahtuu muitakin fuusioreaktioita, joissa syntyy raskaampia alkuaineita.) Vedyn muuttuminen heliumiksi voi tapahtua useita reittejä, joista tärkein Auringossa on niin sanottu protoni-protoniketju:


Fuusioreaktio


title: Fuusioreaktio

text: Tämän prosessin ensimmäisen vaiheen vaikutusala eli tapahtumistodennäköisyys on hyvin pieni, minkä ansiosta Aurinko kuluttaa vetypolttoainettaan niin hitaasti, että sitä riittää noin kymmeneksi miljardiksi vuodeksi. Näin siitä huolimatta, että Auringossa fuusioituu 600 miljoonaa tonnia vetyä sekunnissa 596 miljoonaksi tonniksi heliumia. Massasta neljä miljoonaa tonnia sekunnissa muuttuu energiaksi, joten kuuluisan Einsteinin kaavan "E" = "mc"² mukaan Auringon kokonaisteho on noin 3,86·10 W.


title: Fuusioreaktio

text: Fuusioreaktorissa kaksi vedyn isotooppia (deuterium D eli H ja tritium T tai H) yhdistyvät heliumiksi (He). Fuusioreaktio vaatii käynnistyäkseen erittäin korkean lämpötilan (10 kelviniä), jotta ytimien liike-energia ylittäisi niiden sähköisen poistovoiman. Tämän ylittyessä sähköistä hylkimisvoimaa paljon voimakkaampi ydinvoima vetää ytimet yhteen, ja samalla vapautuu runsaasti lämpöenergiaa. Tarvittava lämpötila saadaan kuumentamalla vety plasmaksi. Reaktorin toimintaperiaate on siis sama kuin Auringon.


title: Fuusioreaktio

text: Hallitun fuusioreaktion aikaansaaminen ratkaisisi energiaongelmat vuosituhansiksi, sillä deuteriumia saataisiin merivedestä ja tritiumia litiumista. Ongelmana on kuitenkin tarvittavan lämpötilan synnyttäminen ja näin suuressa lämpötilassa olevan plasman koossapito; sen on oltava riittävän tiheää jotta fuusioitumista tapahtuisi, ja myös pidettävä irti reaktorin seinämistä.


title: Fuusioreaktio

text: Fuusion käyttö ydinvoiman tuotannossa toisi monia etuja suhteessa nykyisissä voimaloissa käytettyyn fissioreaktioon. Polttoainetta olisi paljon enemmän ja sitä olisi helpompi hankkia kuin nykyisiä polttoaineita. Lisäksi reaktiotuotos (käytetty polttoaine) olisi vaaratonta heliumia.


title: Korealainen musiikki

text: Korealaisessa musiikissa on sekä perinteisiä että nykyaikaisia lajityyppejä.


title: Korealainen musiikki

text: Pansori on musiikkia, jota esittää tavallisesti yhtye, johon kuuluu vain laulaja/kertoja ja rumpali. Pak Tongjin on yksi tunnetuimmista pansori-laulajista.


title: Korealainen musiikki

text: Nongak on lyömäsoitinmusiikkia, jota esittävään yhtyeeseen, jota kutsuttiin nimellä "samul" on perinteisesti kuulunut noin 20-30 soittajaa. 1970-luvulta lähtien on syntynyt myös yhtyeitä, joissa on huomattavasti vähemmän soittajia, ja jotka sopivat paremmin sisätiloihin ja näyttämölle. Niitä kutsutaan nimellä "samulnori". Samanniminen musiikkiryhmä perustettiin vuonna 1978, ja se toi vanhalle musiikille uutta suosiota.


title: Korealainen musiikki

text: Sanjo on instrumentaalista musiikkia. Sitä esittäviin yhtyeisiin kuuluu perinteisesti sekä lyömä- että melodiasoittimia.


title: Korealainen musiikki

text: Korealainen uskonnollinen musiikki perustuu tavallisesti buddhalaisuuteen ja perinteisiin paikallisiin uskomuksiin. Sinawi on tavallisin korealaisen uskonnollisen musiikin lajityyppi.


title: Korealainen musiikki

text: Chongak on kuninkaallista yhtyemusiikkia. Se on yleensä täysin instrumentaalista.


title: Korealainen musiikki

text: Kagok on kuninkaallista yhtyemusiikkia, jossa esiintyy yleensä sekä mies- että naislaulajia ja säestäviä soittimia.


title: Korealainen musiikki

text: Korealaisessa hovimusiikissa on kolme lajityyppiä; kiinalaisvaikutteiset aak ja tangak sekä puhtaasti korealainen hyangak.


title: Korealainen musiikki

text: Aak syntyi kiinalaisesta rituaalimusiikista vuonna 1116. Tätä musiikkia on nykyään jäljellä enää kaksi kappaletta.


title: Korealainen musiikki

text: Tangakissa on vaikutteita sekä kiinalaisesta että korealaisesta musiikista. Aakin tavoin tangakiakaan ei ole jäljellä kuin muutamia kappaleita.


title: Korealainen musiikki

text: Hyangakissa ei aakin ja tangakin tavoin ole kiinalaisia vaikutteita. Hyangakia esitetään oboeta muistuttavalla piri-soittimella sekä useilla jousisoittimilla.


title: Korealainen musiikki

text: Korealainen populaarimusiikki on saanut paljon suosiota myös Korean ulkopuolella. Yleensä korealainen populäärimusiikki tulee Etelä-Koreasta.


title: Korealainen musiikki

text: Trot on vanhin korealaisen populäärimusiikin lajityyppi. Joidenkin mukaan se on syntynyt japanilaisesta musiikin lajityypistä nimeltä enka.


title: Korealainen musiikki

text: Tong on suosituimpia korealaisen populäärimusiikin lajityyppejä. Tong syntyi 1970-luvulla. Se on saanut paljon vaikutteita länsimaisesta populäärimusiikista.


title: Korealainen musiikki

text: Norae Undong oli 1970-1980-luvuilla erityisen suosittua ollutta korealaista rock-musiikkia.


title: Bhutanilainen musiikki

text: Bhutanilainen musiikki on Bhutanin ulkopuolella melko tuntematonta. Bhutanilaisen musiikin lajityyppejä ovat muun muassa rigsar, zhungdra ja boedra. Bhutanilaisista muusikoista mainittakoon ainakin Jigme Drukpa.


title: HDLC

text: High-Level Data Link Control (HDLC) on yksi yleisimmistä OSI-mallin siirtoyhteyskerroksen protokollista. HDLC on ISOn kehittämä bittiorientoitunut synkroninen tietoliikenneprotokolla, joka tarjoaa luotettavan ja suorituskykyisen tavan siirtää bittimuotoista dataa sarjalinkkien yli. HDLC:tä käytetään mm. digitaalisissa puhelin- ja kaukokirjointinverkoissa, mutta mikä tahansa dataa kuljettava sarjalinkki voidaan toteuttaa sen avulla (kuten esimerkiksi kahden reitittimen tai tietokoneen ja modeemin välinen yhteys).


title: HDLC

text: Alkuperäiset ISO standardit HDLC:lle olivat ISO 3309, ISO 4335, ISO 6159 ja ISO 6256. Vastaavat SFS standardit ovat:Nykyinen HDLC standardi ISO 13239 korvaa aikaisemmat versiot.


title: HDLC

text: HDLC tarjoaa sekä yhteysorientoituneen että yhteydettömän palvelun.


title: HDLC

text: HDLC:tä voidaan käyttää monipisteyhteyksiin, mutta nykyään sitä käytetään enimmäkseen kahdenvälisissä, eli kaksipisteyhteyksissä. Tällöin käytetään yleensä asynkronista tasapainomoodia (Asynchronous Balanced Mode, ABM), jossa kumpi tahansa verkkosolmu voi aloittaa yhteyden.


title: HDLC

text: HDLC perustuu IBM:n SDLC-protokollaan, josta tuli IBM:n SNA (System Network Architecture) -verkkojen toisen kerroksen protokolla. X.25-protokollapinoon sen toi ITU (International Telecommunication Union) nimellä LAPB. HDLC on nykyisin pohjana PPP:lle (Point-to-Point Protocol). Hieman erilaista versiota käytetään mm. SONET-yhteyksissä. Jotkut valmistajat, kuten Cisco Systems, rakensivat myös omia toteutuksia käyttäen HDLC:n kehystystekniikkaa.


title: HDLC

text: HDLC kehyksiä voidaan lähettää synkronisten tai asynkronisten linkkien yli. Näillä linkeillä ei ole keinoja kehyksen alun ja lopun merkitsemiseen, joten signaalitasolla käytetään lipuksi kutsuttua kehysjakajaa. Lippu on uniikki bittijakso "01111110" (7E heksadesimaalijärjestelmässä), jota ei esiinny kehyksen sisällä. Jokainen kehys alkaa ja loppuu lipulla.


title: HDLC

text:
Käytettäessä synkronista linkkiä lähetetään hiljaisten jaksojen aikana kehysjakajaa kellopulssina:
Näin synkronisen linkin päiden kellot pysyvät samassa ajassa.


title: HDLC

text: Binääridata voisi helposti sisältää lipuksi tulkittavan bittijakson, joten datan bittijaksot pitää lähettää niin ettei virhetulkintaa pääse syntymään.


title: HDLC

text: Synkronisissa linkeissä tämä toteutetaan täytebittien avulla. Lähettävä pää varmistaa että viiden 1-bitin sarja päättyy 0-bittiin ja vastaanottava pää poistaa nämä ylimääräiset 0-bitit automaattisesti. Vasta kuusi peräkkäistä 1-bittiä tulkitaan lipuksi.


title: HDLC

text: Asynkroniset linkit käyttävät sarjaportteja tai UARTeja ja lähettävät bitit kahdeksan ryhmissä, eli oktetteina. Täytebittien sijaan sarjalinkit käyttävät täytetavuja tai täyteoktetteja. Kehyserottimen oktetti on 01111110, (7E heksoina) ja erityinen keskeytysoktetti on 01111101, (7D heksoina). Keskeytysoktetti lähetetään ennen oktettia jonka tavulla on sama arvo kuin kehyserottimella tai keskeytysoktetilla. Sen jälkeen seuraavan oktetin bitti numero 5 käännetään. Esimerkiksi datajakso "01111110" (7E) lähetettäisiin jaksona "01111101 01011110" ("7D 5E").


title: HDLC

text: HDLC kehys liput mukaan lukien:


title: HDLC

text: Huomaa että lippuja tulee vähintään yksi kahden kehyksen väliin. Huomaa myös että data tulee 8 bitin jaksoissa.


title: HDLC

text: FCS (Frame Check Sequence, kehyksen tarkistusjakso) on kehittyneempi versio pariteettibitistä. FCS-kenttä sisältää osoite-, hallinta- ja data-kenttien sisällöistä bittimatematiikalla laskettavan tuloksen. Tarkistussummaa käytetään lähetysvirheiden, kuten kadonneiden, kääntyneiden tai ylimääräisten bittien havaitsemiseen. Vastaanottaja hylkää kehyksen jos virhe havaitaan. Tämä virheentarkistusmenetelmä voi asettaa rajoituksia data-kentän maksimipituudelle, sillä mitä pidempi data-kenttä on, sitä vaikeampaa on tietyntyyppisten lähetysvirheiden havaitseminen. FCS-tyyppejä on useita, joista CRC-16 ja CRC-CCITT ovat yleisimmät.


title: Rooman valtakunnan talous

text: Rooman valtakunnan talouden voi kärjistäen sanoa pohjautuneen suunnitelmien puutteeseen. Aikana, jolloin raha-asioita pidettiin Roomassa hienommalle väelle sopimattomana puuhasteluna, ei valtion rahavarojen riittävyyteen kiinnitetty liiemmälti huomiota. Yhteiskunnan konservatiivisuus esti monet välttämättömät uudistukset, ja talous pääsi toistuvasti kriisiytymään.


title: Rooman valtakunnan talous

text: Rooman talousjärjestelmän peruskivi oli maatalous. Tasavallan aikana arviolta 90 prosenttia työskenteli ruoantuotannossa. Maan tuottavuus oli alhainen ja teknistä kehitystä ei juurikaan tapahtunut. Tasavaltalaistraditio korosti itsenäisen yksittäisen talonpojan asemaa. Pientilallisten määrä alkoi laskea tasavallan loppupuolella. Syntyi "villoja" ja "latifundiumeja". "Villat" olivat keskisuuria useimmiten orjatyövoimalla hoidettuja tiloja, jotka myivät tuotteensa kaupunkeihin. "Latifundiumit" olivat suurtiloja, joilla sekä viljeltiin että kasvatettiin karjaa. Maan keskittyminen harvoille alkoi näkyä selvästi.


title: Rooman valtakunnan talous

text: Näkemykset orjien merkityksestä taloudelle vaihtelevat. Toisten mukaan orjien käyttö oli Rooman taloudelle välttämätöntä, kun taas toisten mielestä orjien vahtimisesta ja elättämisestä syntyneet kustannukset itse asiassa tekivät koko järjestelmästä kannattamattoman. Orjien käyttö oli laajamittaista ja kohtelu usein julmaa.


title: Rooman valtakunnan talous

text: Rooman politiikka pyöri kaupunkiköyhälistön ympärillä. Tämän ns. vaalikarjan suostuttelu vaati usein poliitikoilta huomattavia taloudellisia ponnistuksia. Ääniä ostettiin kansankokouksissa ja väkijoukon suosiota tavoiteltiin kuuluisalla leipää ja sirkushuveja -taktiikalla ("panem et circenses"). Suurimmillaan Rooman ilmaisviljan jakelu "annona" vei kaiken Sisilian viljan.


title: Rooman valtakunnan talous

text: Verotuksen järjestivät tasavallan aikana alueiden hallitsijat kukin omalla tavallaan. Kvestorit olivat alemman tason virkamiehiä, jotka edustivat valtiota veroasioissa. He maksoivat yleensä kiinteän summan Roomaan ("aurum coronarium"). Käytössä oli monenlaisia veroja. Juudeassa on mainittu verotettavan pääverolla yli 14 vuotta vanhoja miehiä ja 12 vuotta vanhoja naisia aina 65 ikävuoteen asti yhden sestertiuksen vuotuisella verolla. Myöhemmin tähän on lisätty omaisuusveroja. Mahdollisesti verotukseen on liittynyt ilmainen majoitus kuvernööreille ja heidän seuralaisilleen, sotilaiden majoitus ja huolto. Yksi tapa järjestää verotus oli publikaanijärjestelmä. Publikaanit olivat yksityisiä kansalaisia, jotka toimivat valtion verotuksen alihankkijoina. Valtio myi verotusoikeuden tietylle alueelle ja ajalle. Publikaanijärjestelmä kannusti publikaaneja yliverotukseen, ja järjestelmä oli tästä syystä vihattu (mielenkiintoinen esimerkki tästä on Raamatun kertomus Jeesuksesta ja publikaanista).


title: Rooman valtakunnan talous

text: Rooman laajetessa sotasaalis muodostui merkittäväksi tulonlähteeksi. Valloitettuja kansoja alettiin myös verottaa. Rahaa kertyi niin nopeasti, että esimerkiksi 100-luvulla eaa. kansalaiset vapautettiin vuosikymmenien ajaksi veroista. Vähitellen näistä tuloista tultiin Roomassa riippuvaiseksi. Saavutetun elintason ylläpitäminen edellytti uusia valloitussotia ja jatkuvaa provinssien riistoa. Imperiumin muodostuminen vaikutti Välimeren tavarankuljetuksiin. Rooma alkoi kasvaessaan imeä hyödykkeitä yhä laajemmalta alueelta. Viljaa tuotiin aluksi Sisiliasta, sitten Egyptistä ja Pohjois-Afrikasta. Suola oli vallanhaltijoiden monopoli, josta maksettiin veroa. Maakuntien rajoilla kannettiin yleensä tullia.


title: Rooman valtakunnan talous

text: Varhainen hopearaha oli nimeltään "denaari". Sen rinnalle tuli kultaraha, "aureus", joka vastasi aluksi 25 denaaria. Denaarin arvo kuitenkin laski, kun aureuksen arvo säilyi.


title: Rooman valtakunnan talous

text: Roomalaiset harjoittivat laajaa kaivostoimintaa 200-luvulta eaa. alkaen saadakseen rautaa, kuparia, tinaa, lyijyä ja kultaa. Kaivostoiminta oli laajimmillaan ajanlaskumme alun jälkeisinä vuosikymmeninä, jolloin vallitsi suoranainen kultakuume. Kaivuumetetelmät olivat pitkälle kehitettyjä. Niinpä Dalmatiasta löydettiin keisari Neron valtakaudella rikas kultaesiintymä, joka tuotti 16,3 kiloa kultaa päivässä. On arvioitu, että kaikki Rooman valtakunnan kaivokset yhteensä tuottivat kultaa 10 tonnia vuodessa. Työ teetettiin orjilla, joita tarvittiin suuret määrät. He elivät lähes kokonaan maan alla kahlittuina toisiinsa kiinni. Suurin vaara oli kaivannon sortuminen, joka merkitsi loukkuun jääneille lähes varmaa kuolemaa. Kaivoskuilu saattoi olla jopa 200 m syvä. Kaivokset olivat valtion omaisuutta, mutta kaivostoiminta vuokrattiin aatelistolle niin, että puolet tuotosta kuului valtiolle.


title: Rooman valtakunnan talous

text: Kun imperiumi alkoi saavuttaa lopulliset mittansa keisariajan alkupuolella, sen itäpuoli oli länttä vauraampi. Keisariajalla ero valtion ja keisarin talouden välillä alkoi hämärtyä. Keisarin omaisuus kasvoi provinsseista saatujen tulojen ja testamenttien myötä. Merkkihenkilöille tuli tavaksi lahjoittaa testamentilla osa omaisuudesta keisarille. Keisari otti henkilökohtaisesti hallintaansa jopa useita provinsseja, tuotantoaloja ja kulttuurialoja kuten hevoskilpa-ajot.


title: Rooman valtakunnan talous

text: Veronkeruujärjestelmä oli sekava. Veroja saatettiin kerätä joko provinssin tuotannon tai asukasmäärän perusteella. Useita tasavallan aikaisia käytäntöjä jatkettiin, mutta esimerkiksi vihatusta publikaanijärjestelmästä luovuttiin. Verorasitus alkoi kasvaa valloitusten vähetessä. Augustuksen aikana veroperusteeksi tuli osittain omaisuusvero (Tributum soli), osittain henkivero (tributum capitis). Lisäksi oli perintövero, pääomankorkovero, orjanmyynnin liikevaihtovero, orjanvapautusvero, satamamaksut ja noin 2 %:n tullimaksu. On arvioitu valtion vero- ja maksutulojen olleen enintään 10 % bruttokansantuotteesta, ajoittain vain 2–4 %. Monet toimet, kuten rakennustyöt rahoitettiinkin yksityisesti hyväntekeväisyytenä.


title: Rooman valtakunnan talous

text: Keisari Nero uudisti verotusta noin vuodesta 60 jaa. alkaen. Hän pyrki luopumaan välillisistä veroista. Valtiotaloutta valvomaan asetettiin erityisiä prefektejä, joiden avulla keisari syrjäytti talouspäätöksistä senaatin. Uudistukset ja keisarin tuhlaileva rahankäyttö johtivat kassakriisiin, joka ratkaistiin pienentämällä rahan painoa, joka merkitsi noin 14 %:n devalvaatiota.


title: Rooman valtakunnan talous

text: Keisariajalla ylimääräinen raha sijoitettiin edelleen mieluiten maahan. Syntyi pienimuotoista teollisuutta, mutta se ei muodostanut merkittävää osaa tuotannosta. Kaupankäynti oli kohtuullisen vilkasta, joskaan ei valtaisaa. Yläluokka osallistui kaupankäyntiin vain välillisesti klienttijärjestelmän kautta. Teknologia kyllä kehittyi, mutta mullistuksia ei edelleenkään syntynyt. Lännessä otettiin käyttöön uusia viljelykasveja, jotka saivat aikaan talouskasvua. Maatalous pysyi keskeisessä asemassa ja valtaosa väestöstä oli edelleen köyhää.


title: Rooman valtakunnan talous

text: Teollis-teknistä kehitystä ei juuri ollut. Tiestön parantaminen oli suurin talouden edistämistoimi, mutta rauhan ajan vallitsessa myös merikuljetukset tehostuivat ja rahtilaivat suurenivat. Rooman rauha ja Rooman raha tekivät Välimerestä suuren yhteismarkkina-alueen.


title: Rooman valtakunnan talous

text: Rooman 200-luvun kriisi oli myös vakava talouden kriisi. Inflaatio oli voimakas, kulta- ja hopearahojen jalometallipitoisuus laski ja monin paikoin alettiin palata luontaistalouteen. Kriisi näkyi ennen muuta Roomassa ja valtakunnan itäosissa. Kriisin jälkeen itä kuitenkin alkoi vaurastua länttä nopeammin.


title: Rooman valtakunnan talous

text: Diocletianus yritti hillitä inflaatiota vuoden 301 hintaediktillä (maksimihintajärjestelmällä), joka ei kuitenkaan juuri toiminut. Uudistuksessa yritettiin ottaa valtion hallintaan viljanjakelu, kauppa ja kaivokset. Diocletianus uudisti myös verotusta ja rahajärjestelmää. Hän loi uuden kultarahan nimeltä "solidus". Konstantinus toimeenpani laajan talousuudistuksen jolla valtiolle hankittiin lisää tuloja. Tärkeimmäksi veroksi muodostui maavero, joka maksettiin rahana. Lisäksi oli tavarana maksettava "annona"-vero, joka koski lähes kaikkia väestöryhmiä. Lisäksi oli monia ylimääräisiä veroja, esimerkiksi viiden vuoden välein makettava "lustralis collatio". Verojen maksu oli monille niin vaikeaa, että lapsia myytiin orjuuteen, jotta selviydyttäisiin veroista.


title: Rooman valtakunnan talous

text: Konstantinus vakiinnutti solidus-rahan vuonna 309 siirtymällä käytäntöön, että paunasta kultaa lyödään aina 72 kolikkoa. Tämä kolikkodevalvaatio iski köyhiin enemmän kuin rikkaisiin. Solidusta käytettiin vuosisatoja Länsi-Rooman tuhonkin jälkeen Euroopassa. Bysantissa sitä lyötiin vielä 1000-luvulla.


title: Rooman valtakunnan talous

text: Myöhäisantiikin aikana kaupunkiväestö väheni, ja ihmisiä muutti maaseudulle. Samalla syntyi uusi yhteiskuntaluokka "colonus", maahan sidottu vuokraviljelijä. Tästä kehittyi maaorjuus. Liikkuvuus väheni etenkin maaseudulla. Yksittäisten suurtilojen ("saltus") asema vahvistui ja niistä tuli kasvavissa määrin omavaraisia. Suurtilat kattoivat kokonaisia kyliä, niillä oli oma poliisi ja armeija ja ne eivät välttämättä käyneet kauppaa ulkopuolisten kanssa. Keskusvalta siirtyi yksittäisten ihmisten verottamisesta saltusten verottamiseen.


title: Rooman valtakunnan talous

text: Myöhäisantiikissa "maaseutu voitti kaupungit". Lännen kaupunkikulttuuri kuihtui, käsityöläisyys väheni, keskiluokka pieneni dramaattisesti. Syntyi "collegiumeja", ammattikiltoja, usein jonkin jumaluuskultin ympärille. Tästä seurasi pakkojäsenyys killoissa ja ammattien perinnöllisyys. Orjien määrä väheni ja orjuuden merkitys pieneni. Tutkijat ovat erimielisiä tämän ilmiön syistä. Kristinusko ei suoraan vastustanut orjuutta ja germaanitkin käyttivät orjia. Nämä siis tuskin olivat syynä muutokseen.


title: Kati Outinen

text: Anna Katriina ”Kati” Outinen (s. 17. elokuuta 1961 Helsinki) on suomalainen näyttelijä, käsikirjoittaja ja ohjaaja. Hän toimi Teatterikorkeakoulun näyttelijätyön professorina 1. elokuuta 2002 – 31. heinäkuuta 2013.


title: Kati Outinen

text: Outisen ensimmäinen elokuvarooli oli Tapio Suomisen vuonna 1979 ohjaamassa nuorisoelokuvassa "Täältä tullaan, elämä!" (ensi-ilta 1980). Hän on näytellyt useita päärooleja Aki Kaurismäen elokuvissa. Outisen ja Kaurismäen ensimmäinen yhteinen elokuva oli "Varjoja paratiisissa" (1986) ja yhteistyö on jatkunut pitkään. Elokuva "Mies vailla menneisyyttä" (2002) oli menestys. Elokuva ja Outisen roolisuoritus palkittiin muun muassa Cannesin elokuvajuhlilla. Elokuva oli myös Oscar-ehdokkaana, mikä oli suomalaiselle elokuvateollisuudelle suuri saavutus. Viimeksi Outinen ja Kaurismäki ovat tehneet yhteistyötä elokuvassa "Toivon tuolla puolen" (2017).


title: Kati Outinen

text: Outinen on näytellyt myös useissa televisiosarjoissa, kuten "Erakkorapu", "Joulukalenteri", "Ilmalaiva Finlandia", "Pako punaisten päämajasta", "Hurja joukko" ja "Tahdon asia". Lisäksi hän on osallistunut "Salatut elämät" -sarjan käsikirjoitustyöhön. Teatterinäyttämöllä hän on esiintynyt sekä suomen- että ruotsinkielisissä tuotannoissa. Outinen on toiminut myös ääninäyttelijänä animaatiosarjassa "Babar".


title: Kati Outinen

text: Outinen on saanut Filmiaura ry:n parhaasta naispääosasta myöntämän Jussi-patsaan kolmesti, elokuvista "Tulitikkutehtaan tyttö" (1990), "Kauas pilvet karkaavat" (1996) ja "Mies vailla menneisyyttä" (2002).


title: Kati Outinen

text: Stadin Slangi ry nimitti Outisen vuoden 2007 Stadin Friiduksi. Vuonna 2015 hän sai Helsingin kaupungin kulttuuripalkinnon. Hän kirjoitti, ohjasi ja näytteli monologina vuonna 2016 muistisairautta käsittelevän näytelmän "Niin kauas kuin omat siivet kantaa", jota hän esittää ympäri Suomea ja siitä tehtyä teatteriversiota Teatteri Jurkassa loppuvuodesta 2016.


title: Kati Outinen

text: Outinen on myös antanut äänensä suomalaiselle Ritva Tuomivaara -nimiselle hahmolle videopelissä "". Outinen on näytellyt Jim Carreyn esittämän hahmon esimiestä rikoselokuvassa "Dark Crimes", jonka ensi-ilta Yhdysvalloissa oli toukokuussa 2018. Elokuva esitettiin nimellä "True Crimes" Varsovan elokuvajuhlilla lokakuussa 2016.


title: Kati Outinen

text: Kesällä 2018 Outinen valittiin Kajaanin runoviikon taiteelliseksi johtajaksi Taisto Reimaluodon kauden päätyttyä.


title: Kati Outinen

text: Lähde:


title: SCUMM

text: SCUMM (lyhenne sanoista Script Creation Utility for "Maniac Mansion") on LucasArtsin kehittämä komentosarjakieli, jolla luodaan graafisia seikkailupelejä. Se luotiin alun perin helpottamaan "Maniac Mansionin" ohjelmointia. SCUMMia on käytetty lukuisissa LucasArtsin ja muidenkin yhtiöiden seikkailupeleissä.


title: SCUMM

text: SCUMM oli ensimmäinen käytännöllinen ratkaisu pelata seikkailupeliä hiirellä näppäimistön sijaan. Pelin keskushenkilöä ohjattiin klikkaamalla sijaintia, johon keskushenkilön halutaan siirtyvän, tai klikkaamalla käsiteltävää esinettä tai muuta objektia ja sen jälkeen toimintoa vastaavan verbin ikonia. Aikaisissa SCUMMin versioissa eri verbi-ikoneja oli 15, mutta myöhemmissä versioissa liittymää pelkistettiin vähentämällä ikonien määrä alle kymmeneen. Esimerkiksi "unlock"- (avaa lukko), "turn on" ja "turn off" (käynnistä ja pysäytä) -verbien toiminnot liitettiin "use"-verbiin (käytä). Lisäksi myöhemmissä versioissa jokaiseen objektiin liitettiin ilmeisimmän toiminnon verbi, jonka pystyi valitsemaan ikoneja käyttämättä. Pelkistetyin käyttöliittymä oli "LOOMissa", jossa verbi-ikoneja ei ollut lainkaan, ja objekteja käsiteltiin yksinkertaisesti kaksoisklikkaamalla niitä.


title: SCUMM

text: SCUMMin koodia päivitettiin ja kirjoitettiin uudelleen jatkuvasti. Pelien ja niiden demojen tekemiseen käytettiin lukuisia eri versioita. LucasArts luopui SCUMMista 1998 ja korvasi sen GrimE:llä.


title: SCUMM

text: Pelien käyttämän SCUMMin version numeroinnin kannalta jokaiseen peliin liittyy kaksi, SCUMM-kielen ja SCUMM-kääntäjän versionumerot. Kielestä on tiettävästi olemassa kymmenen versiota, mutta joitakin pelejä varten oli kääntäjästä tehty useita versioita. Alla on lueteltu kielen versiot.


title: SCUMM

text:
Alkuperäinen versio, jossa grafiikka oli karkearesoluutioista ja korkeintaan 16-väristä. Tekstin kirjasin oli suhteuttamaton. Ohjauslaite oli joystick tai näppäimistö.Repliikeille varattu tila yläreunassa kasvatettiin yksirivisestä kaksiriviseksi.
Pelit käyttivät korkeampaa vaakaresoluutiota kuin edellisessä. Hiiriohjaus tuli mahdolliseksi.Pelit käyttivät korkeintaan 256-väristä grafiikkaa edellisen 16-värisen sijaan. Kirjasin vaihdettiin suhteutetuksi. Peleissä saattoi keskustella sivuhahmojen kanssa käymällä läpi dialogia, jonka rakenne oli yleensä puumainen.


title: SCUMM

text: Jokaiseen objektiin liitettiin ilmeisimmän toiminnon verbi, jonka pystyi valitsemaan klikkaamatta sen ikonia erikseen.Tavaraluettelo esitettiin kuvakkein ja verbi-ikonit olivat tyyliteltyjä. Joissain peleissä oli jo äänitettyä dialogia (CD-versiot). Grafiikkaruudun korkeutta voitiin kasvattaa täyttämään koko näyttö. iMUSE otettiin käyttöön taustamusiikin synkronoimiseksi tapahtumien kanssa.Tavaraluettelosta pystyi käyttämään esineitä valitsematta verbi-ikonia. "Sam & Max Hit the Roadista" alkaen verbi-ikoneista luovuttiin kasvattaen grafiikkaikkuna koko näytön kokoiseksi. Samalla hiiren osoittimesta tehtiin monikäyttöinen: toimintoa pystyi vaihtamaan hiiren oikealla näppäimellä. Kolmiulotteiset animaatiot tulivat mahdollisiksi.


title: SCUMM

text: INSANE-animaatiotuki lisättiin.Grafiikkanäytön resoluutioksi tuli 640 kertaa 480 pikseliä.


title: Kind of Blue

text: Kind of Blue on Miles Davisin johtaman kvintetin levyttämä yksi menestyneimpiä ja arvostetuimpia jazzalbumeja, modernin jazzin levyklassikko. Levy julkaistiin vuonna 1959.


title: Kind of Blue

text: "Kind of Blue" äänitettiin New Yorkissa kahdessa päivässä, 2. maaliskuuta ja 22. huhtikuuta 1959. Ennen äänitystilaisuuksia Miles Davis ei ollut tehnyt varsinaisia sävellyksiä eikä nuotitusta kappaleille, vaan hänellä oli vain mielessään joitakin sointuja ja melodioita. Hän kertoi ideansa soittajille ja neuvoi jokaista näistä erikseen. Kappaleet saatiin yhdellä otolla talteen niin kuin Davis halusi, ainoastaan "Flamenco Sketches" vaati kaksi ottoa.


title: Kind of Blue

text: "Kind of Blue" merkitsi aikoinaan suurta muutosta jazzissa. Big bandien suosio oli levyn ilmestymisaikoihin alkanut hiipua entisestään eikä bebop enää tuonut yleisölle tarpeeksi uutta. Levy edusti uutta modaaliseksi jazziksi kutsuttua suuntausta, jossa improvisaatio rakentuu skaaloihin sointuvaihdosten sijaan.


title: Kind of Blue

text: ”Freddie Freeloaderissa” soittaa pianoa Wynton Kelly, koska Davis halusi bluesmaiseen soittoon erikoistuneen pianistin blues-tyylisempään kappaleeseen.


title: Kind of Blue

text: Kappaletta ”Blue in Green” pidetään Evansin sävellyksenä, vaikka se on levyn kannessa merkitty Davisille.


title: Kind of Blue

text: "Kind of Blue" valittiin vuonna 2002 Yhdysvaltain kongressin kirjaston kansalliseen ääniterekisteriin (National Recording Registry). "Rolling Stone" -lehden kaikkien aikojen 500 parhaan albumin listalla "Kind of Blue" on sijalla 12, parhaana jazzlevynä. Levyn alkumenestys ei ollut poikkeava, kultalevynkin se sai vasta 1993, mutta sittemmin myynti on räjähtänyt.


title: Ml

text: Ml tarkoittaa seuraavia:


title: Åke Green

text: Åke Ingemar Teodor Green (s. 3. kesäkuuta 1941 Vingåker, Ruotsi) on pienen ruotsalaisen Borgholmin helluntaiseurakunnan pastori, joka tuomittiin kuukaudeksi ehdottomaan vankeuteen homoseksuaalisuuden vastaisen saarnan vuoksi. Åke Greenin valitettua hovioikeuteen tuomiota viharikoksesta ei pantu täytäntöön, ja hovioikeus vapautti Åke Greenin kaikista syytteistä 11. helmikuuta 2005 annetulla päätöksellä uskonnonvapaudesta annetun lainsäädännön perusteella.


title: Åke Green

text: Greenin asianajajan mukaan Greenin Ruotsin perustuslaissa määriteltyä oikeutta puhe- ja ilmaisuvapauteen oli loukattu alimman oikeusasteen päätöksellä. Toisaalta Ruotsin ”ilmaisunvapausperustuslaki” ("yttrandefrihetsgrundlag") koskee ilmaisunvapautta ainoastaan joukkoviestimissä. Syyttäjä oli vaatinut Greenille Ruotsin laissa määrättyä enimmäisrangaistusta kansanryhmän vastaisesta kiihotuksesta eli neljää vuotta ehdotonta vankeutta.


title: Åke Green

text: Greenin tuomio herätti laajaa kansainvälistä huomiota tapauksena sananvapauden ja muiden oikeuksien ristiriitana. Tapauksen saamaa huomioarvoa kasvatti internetissä levinnyt yhdysvaltalaisen äärikristityn Westboron baptistikirkon pamfletti, jossa väitettiin vuonna 2004 Intian valtamerellä tapahtuneen maanjäristyksen olleen Jumalan kosto ruotsalaisille. Pamfletissa viitattiin myös Greenin tuomioon. Green sanoutui irti pamfletista ja piti nimensä käyttöä siinä tyrmistyttävänä ja epämiellyttävänä.


title: Åke Green

text: Vastaavaa tuomiota on myös vaadittu suuren Uppsalassa toimivan karismaattisen Livets Ord -seurakunnan johtohenkilöihin kuuluvalle pastori Ulf Ekmanille, mutta toistaiseksi näiden syytteiden ajamisesta on luovuttu odotettaessa hovioikeuden ennakkopäätöstä Åke Greenin tapauksesta.


title: Åke Green

text: Oikeusoppineiden piirissä Åke Greenin tapausta on seurattu myös merkittävänä kansainvälisenä ennakkotapauksena sanan- ja uskonnonvapauden rajoista, sillä esimerkiksi Yhdistyneen kuningaskunnan Englannissa ja Walesissa sekä Kanadassa on voimassa Ruotsia vastaava viharikoksia ja kiihotusta koskeva lainsäädäntö, mutta vastaavia uskonnon opettamiseen liittyviä ennakkotapauksia ei ole toistaiseksi käsitelty.


title: Åke Green

text: Omassa seurakunnassaan 20. heinäkuuta 2003 pitämässään saarnassa Green kuvasi homoseksuaalisuutta ”yhteiskuntaruumiin epänormaalina syöpäkasvaimena” ja esitti homoseksuaalien olevan ”pervertikkoja, joiden sukupuoliviettiä Saatana käyttää aseenaan Jumalaa vastaan”. Saarnassaan Green esitti myös, että ”me emme saa tuomita näitä ihmisiä, koska Jeesuskaan ei tuominnut heitä, vaan hän osoitti syvää kunnioitusta kaikille kohtaamilleen ihmisille”.


title: Jari Sarasvuo

text:
Jari Kimmo Johannes Sarasvuo (ent. Heinonen, s. 12. kesäkuuta 1965 Turku) on suomalainen liikemies ja entinen tv- ja radiotoimittaja-juontaja, joka tunnetaan mediaesiintyjänä ja -työntekijänä sekä perustamansa Trainers’ House -valmennusyhtiön entisenä toimitusjohtajana ja yritysvalmentajana.
Sarasvuo on tehnyt tunnetuksi käsitteen ”sisäinen sankari”, joka liittyy hänen valmennusfilosofiaansa. Toinen Sarasvuon käyttämä käsite ”huomiotalous” viittaa näkymiseen mediassa näyttävien tempausten avulla.


title: Jari Sarasvuo

text: Sarasvuo kävi Espoon Tapiolan koulun ja lukion. Koulutukseltaan Sarasvuo on ylioppilas. Reservin vänrikki Sarasvuo on palvellut Ruotuväen varusmiestoimittajana, ollut Contactor-lehden päätoimittaja ja työskennellyt Radio Cityssä.


title: Jari Sarasvuo

text: Hän tuli tunnetuksi 1990-luvulla television "Hyvät, pahat ja rumat" -puheohjelmasta, jota hän juonsi yhdessä Simo Rantalaisen kanssa. Tuon ohjelman jälkeen Sarasvuo sai oman "Minä ja Sarasvuo" -nimisen talkshow'n MTV3 -kanavalle. Hänellä oli ohjelmassaan vieraina muun muassa eksentrikko Ior Bock ja meteorologi Juha Föhr. Lisäksi Sarasvuo kirjoitti Helsingissä ilmestyvään City-lehteen.


title: Jari Sarasvuo

text: Sarasvuo toimi johtajana keväällä 2005 esitetyssä tosi-TV-sarjassa "Diili", joka perustui yhdysvaltalaiseen "The Apprentice" -ohjelmaformaattiin.


title: Jari Sarasvuo

text: Keväällä 2007 Sarasvuo harjoitti hyväntekeväisyyttä osallistumalla YLE:n Hyvä -keräykseen ja Bangladeshin matkalle, jossa pyrittiin tukemaan bangladeshilaisten naisten yrittäjäksi ryhtymistä. Sarasvuo on ollut mukana lainaamassa mikroluottoja maahan. Sarasvuo hankki syksyllä 2007 muun muassa vanhusten palvelutaloja ja Laattapisteen myymäläkonseptin toteuttaneen GSP Groupin osakkeita ja nousi yhtiön hallitukseen.


title: Jari Sarasvuo

text: Vuoden 2008 alussa uutisoitiin, että Trainers’ Housen pääomistaja Sarasvuon osakepotin arvo oli runsaat 34 miljoonaa euroa. Arvo oli laskettavissa pörssikurssin avulla, kun Sarasvuon ja hänen määräysvaltayhtiönsä Isildur Oy:n yhteenlaskettu osuus Trainers’ Housen omistuksesta oli tiedotettu.


title: Jari Sarasvuo

text: Sarasvuo siirtyi syrjään Trainers’ Housen toimitusjohtajan tehtävästä tammikuussa 2011, kun yhtiö teki mittavan noin 14,4 miljoonan euron alaskirjauksen. Konsernitaseessa yhtiön liikearvo oli alaskirjauksen jälkeen 25,8 miljoonaa euroa. Trainers' Housen toimitusjohtajaksi palasi varatoimitusjohtajana toiminut Vesa Honkanen. Sarasvuo oli kuitenkin ehdolla yhtiön hallitukseen ja tulikin valituksi yhdessä Smartum Oy:n perustajan Jarmo Hyökyvaaran kanssa maaliskuussa 2011.


title: Jari Sarasvuo

text: Sarasvuo oli valitsemassa vuoden 2011 kristillistä kirjaa. Hän sijoittui 12:nneksi Suomen Thinkers 20 -listalla "Nordic Business Report" -lehden valitessa Suomen suurimpia bisnesajattelijoita elokuussa 2012.


title: Jari Sarasvuo

text: Nelonen esitti Sarasvuon omaa suoraa keskusteluohjelmaa "Sarasvuo" syyskuun lopulta 2013 maaliskuun puoliväliin 2014, jolloin se lopetettiin yllättäen kesken tuotantokauden heikkojen katsojalukujen vuoksi.


title: Jari Sarasvuo

text: Syksystä 2012 kevääseen 2013 ja uudelleen syksystä 2015 vuoden 2016 loppuun saakka Sarasvuolla oli Yle Puhe -radiokanavalla tunnin mittainen suora monologityyppinen puheohjelma, jossa ei ole muita esiintyjiä, inserttejä eikä musiikkia. Joulukuussa 2016 Sarasvuo kuitenkin ilmoitti joutuvansa lopettamaan puheilmaisunsa kokonaan terveydellisisitä syistä. Hän joutui vuonna 2017 leikkauksiin, jotka estävät väliaikaisesti hänen puhetyönsä.


title: Jari Sarasvuo

text: Sarasvuosta on tehty elokuva "Valmentaja", jonka ensi-ilta oli 17. lokakuuta 2018. Elokuvan on ohjannut Tuukka Temonen, ja Sarasvuota esittää Mikko Nousiainen.


title: Jari Sarasvuo

text: Sarasvuo aloitti blogissaan joulukuussa 2017 Aamulenkki-nimisen formaatin. Aamulenkit ovat Sarasvuon monologeja, jotka hän puhuu kävellessään Espoon Kauniaisissa. Edeltävänä iltana hän lähettää sähköpostin aamulenkin tilaajille Stronghold-yrityksensä kautta. Uusi aamulenkkijakso tulee saataville maanantaisin, keskiviikkoisin ja perjantaisin kello 4.00. Kukin aamulenkki on ainutkertainen tilaisuus; tallenteet ovat kuunneltavissa klo 12.00 asti.


title: Jari Sarasvuo

text: Sarasvuon vuonna 2004 perustamassa ja hallinnoimassa Ignis Oy -yrityksessä (toimitusjohtaja Arto Heimonen) toimivat Trainer's Housen toimitusjohtaja Vesa Honkanen ja yhtiössä työskentelevä Mirkka Vikström. Ignisin liikevaihto vuonna 2010 oli noin 3,5 miljoonaa euroa. Samat henkilöt hallinnoivat myös Revenue House Oy -yritystä (toimitusjohtaja Kristiina Uurasmaa). Sarasvuo toimii GSP Group rakennuttajapalveluyrityksen hallituksessa. Hänellä on yhdessä puolisonsa Virpi Sarasvuon ja valmentaja Jarmo Riskin kanssa Nummelassa toimiva Pro Vividus Oy ja Espoossa toimiva Anorin Liekki Oy -nimiset yritykset, joiden päätoimiala on ulkoiluvälineissä ja -varusteissa sekä valmennuksessa. Lisäksi Sarasvuo toimi aikaisemmin ex-vaimonsa parturi-kampaamoyrityksen hallituksessa.


title: Jari Sarasvuo

text: Sarasvuo on tunnettu räväköistä lausunnoistaan. Kun Suomen hallitus teki vuonna 2003 verouudistusta, Sarasvuo kehotti yrittäjiä ”verokapinaan”, nimitti silloista SDP:n puoluesihteeriä Eero Heinäluomaa valehtelijaksi ja vaati Suomen Yrittäjien toimitusjohtaja Jussi Järventauksen eroa. Sarasvuo esitti veroboikottia ja muita kostotoimia valtiota vastaan. Sarasvuon huolena oli tuolloin isojen osakeyhtiöiden ”veroylijäämät” ja listaamattomien yhtiöiden osinkotulojen henkilökohtaisen verovapauden 90 000 euron katto; Sarasvuon mukaan kattoa ei saisi olla lainkaan. Keskuskauppakamarin verospesialisti Pauli K. Mattila ja kauppakorkeakoulun vero-oikeuden professori Heikki Niskakangas selvensivät, että yrittäjien intressissä oli ollut, että veroylijäämiä ei tarvita. Sarasvuon vaatimuksia kommentoitiin sanoen: ”– – aina välillä tulee joku yrittäjäpopulisti, joka ei ymmärrä asioita. Ei kenellekään, joka on asiantuntija, tulisi tällainen mieleenkään.” Myöhemmin Sarasvuo lopetti kapinan ja pyysi anteeksi käytöstään.


title: Jari Sarasvuo

text: Lokakuussa 2008 hän toivoi lamaa, koska vahvojen suhteellinen asema paranee, vaikka kaikki kärsivät. Seuraavan vuoden helmikuussa Trainers’ Housen heikentynyt taloudellinen tilanne pakotti yrityksen aloittamaan yhteistoimintaneuvottelut 120 työntekijän irtisanomiseksi.


title: Jari Sarasvuo

text: Sarasvuo kommentoi heinäkuussa 2011 Suomi-areenassa suomalaista elämäntyyliä. Sarasvuon mukaan suomalaiset ovat sodassa sivistystä, ahkeruutta ja lähimmäisenrakkautta vastaan, ja kehityksen pysäyttämiseksi tarvitaan moraalisia majakoita, jotka uskaltavat sanoa, miten asiat ovat. Sarasvuon mukaan ihmisiä pitäisi valvoa enemmän ja sakkojen olla suurempia. Bisnes synnyttää hyvinvointia, ja bisnes on myös moraalisesti valveutuneempaa kuin yksityisen ihmisen toiminta. Hallitusohjelmassa ei Sarasvuon mukaan ole mitään viitteitä siitä, että työnantajat saisivat tarjota vapaasti töitä työntekijöille ja työmarkkinat sekaantuvat liikaa asioihin.


title: Jari Sarasvuo

text: Sarasvuo on kommentoinut, että työnantajat ja työterveyshuolto ovat aikaansaaneet ja ylläpitäneet järjestelmää, jossa on annettu ja jaettu vastuuttomasti sairauslomia. Tämä on johtanut Sarasvuon mukaan kestämättömään moraaliin ja inhimillisen laskuun. Sarasvuon mukaan Suomessa varakkaat ihmiset eivät ole itsekkäitä, vaan nimenomaan yhteisvastuullisia.


title: Jari Sarasvuo

text: Ristiriitaisesta julkisuudesta huolimatta Sarasvuon kykyä toimia kaupallisen alan toimijoiden valmentajana on ylistetty. Yksi tunnetuista valmennettavista on Vuokraturva Oy:n Timo Metsola, joka välitti Sarasvuolle 30 sijoitusasuntoa.


title: Jari Sarasvuo

text: Sarasvuo avioitui vuonna 2010 kilpahiihtäjä Virpi Kuitusen kanssa. Heille syntyi tytär maaliskuussa 2011. Sarasvuolla on kaksi lasta aiemmasta suhteestaan kampaamoyrittäjä Nina Rosqvistin kanssa.


title: Luettelo Mega Man -pelisarjan hahmoista

text: Tämä on luettelo Mega Man -pelisarjassa esiintyvistä fiktiivisistä hahmoista.


title: Luettelo Mega Man -pelisarjan hahmoista

text: Mega Man (jap. Rockman) on alkuperäisten pelien päähahmo ja sankari.


title: Luettelo Mega Man -pelisarjan hahmoista

text: Thomas Light on tiedemies, joka on rakentanut Mega Manin ja useita muita robotteja. Hän on ikääntynyt tiedemies jota on kuvailtu verrattomaksi robotinrakentajaksi. Light on pasifisti, mutta hän katsoo että voiman käyttö on välttämätöntä joidenkin ongelmien ratkaisemiseksi. Tulevaisuuteen sijoittuvassa "Mega Man X" -sarjassa Light itse on jo kuollut kauan sitten, mutta hänen perintönsä pysyy elossa hänen rakentamansa Mega Man X -robotin myötä. X-sarjassa Light itse esiintyy ainoastaan hänen jättämiensä hologrammien muodossa, joita hän on kätkenyt Mega Man X:n löydettäväksi.


title: Luettelo Mega Man -pelisarjan hahmoista

text: Hahmon nimi on kirjoitettu muutamalla eri tavalla pelisarjan historian aikana. Hahmon koko nimi on Dr. Thomas Xavier Light. "Thomas" vahvistettiin vuonna 1993 pelissä "Mega Man X", Xavier on yleisesti käytetty toinen nimi, joka ilmestyi jo varhaisissa strategiaoppaissa. Right on hahmon äännetty vastine Japanissa, sillä japanin kielessä ei ole selvää eroa r- ja l-äänteiden välillä. Nimi Right on nähty länsimaisissa "Mega Man" -peleissä vain kerran, "Mega Man 3":ssa. Molemmat nimet ovat siis periaatteessa oikein. Dr. Wright on peräisin ensimmäisen "Mega Man" -pelin alkuperäisestä ohjekirjasta. Kääntövaiheessa nimi käännettiin luultavasti väärin, jolloin Capcom of USA luuli japanilaisen yksikön yrittäneen jäljitellä yhdysvaltalaista sukunimeä. Tämä käännös korjaantui "Mega Man 2" -pelissä.


title: Luettelo Mega Man -pelisarjan hahmoista

text: Roll on Mega Manin robottisisar ja kodinhoitorobotti. Rollin rooli itse peleissä on yleensä pieni, ja myöhemmissä peleissä hän esiintyy muun muassa pelaajan käytössä olevan kaupan hoitajana. Yleensä Roll ei ole pelattava hahmo, mutta pelissä "Mega Man: Powered Up" esiintyy pelattavana hahmona joka käyttää aseenaan luutaa. Roll on myös esiintynyt pelattavana hahmona joissain Capcomin taistelupeleissä.


title: Luettelo Mega Man -pelisarjan hahmoista

text: Albert Wily on hullu tiedemies ja klassisen sarjan konna, joka esiintyy yleensä pelien loppuvastuksena. Jokaisessa pelissä Wilyllä on yleensä uusi suunnitelma maailman valloitukseen ja välillä hän on myös manipuloinut muita henkilöitä auttamaan itseään. Pelissä "Mega Man 6" Wily esiintyy valeasussa ja valenimellä Mr. X. Wily on yleensä jokaisessa pelissä rakentanut uuden pääkallolinnoituksen, joka toimii hänen päämajanaan. Pelin loppuosassa Mega Man yleensä hyökkää linnaan ja pysäyttää Wilyn. Yleisesti Wily itse toimii viimeisenä vastustajana ohjaten Wily Machine -nimistä taistelukonetta, joka on myös yleensä aina erinäköinen.


title: Luettelo Mega Man -pelisarjan hahmoista

text: Vaikka Wilyn koko nimeä ei ole koskaan mainittu, sen uskotaan fanien keskuudessa olevan Dr. Albert W. Wily. "Wily", 'salakavala', on englanninkielinen sana, mutta kuten Lightin (Rightin) kohdalla, Capcom of USA luuli japanilaisten yrittäneen jäljitellä amerikkalaisia sukunimiä. Nimi vaihdettiin Wileyksi, mutta vain ohjekirjassa. Itse pelissä hahmoa puhutellaan aina nimellä Wily. Tämä käännösvirhe on kuitenkin kestänyt paremmin kuin Lightin vastaava, sillä se kuulostaa sen verran samanlaiselta kuin alkuperäinen, että eroa on välillä vaikea tehdä ("Wily" äännetään [waili], "Wiley" äännetään [wailii]). Willy on puolestaan "Mega Man 7" -pelin alkutarinassa ilmestynyt kirjoitusvirhe.


title: Luettelo Mega Man -pelisarjan hahmoista

text: Proto Man (jap. Blues) on tohtori Lightin rakentama varhainen robotti ja niin sanotusti Mega Manin isoveli. Sen oli tarkoitus olla ensimmäinen itsenäiseen ajatteluun kykenevä robotti. Prototyypin asemastaan johtuen robotin energiajärjestelmässä oli kuitenkin vakavia puutteita. Lightin oli tarkoitus korjata Proto Man, mutta itsenäinen robotti pelkäsi korjauksen muuttavan hänen koko luonteensa, ja Proto Man karkasi pois Lightin luota. Lopulta tohtori Wily löysi lähes loppuun energiansa kuluttaneen Proto Manin ja päivitti hänen ytimensä toimimaan ydinvoimalla. Nyt Proto Man oli velkaa Wilylle ja toimi hänen alaisuudessaan salanimellä Break Man "Mega Man 3" -pelien tapahtumien aikana. Myöhemmin Proto Man kuitenkin ymmärtää Wilyn todellisen luonteen ja kääntyy Wilyä vastaan. Proto Man onkin pelastanut Mega Manin useasta täpärästä tilanteesta.


title: Luettelo Mega Man -pelisarjan hahmoista

text: Proto Man on pelattavana hahmona peleissä "Mega Man 9" (DLC-hahmona) ja "Mega Man 10". Näissä peleissä hahmo pystyy latamaan voimakkaan ammuksen ja liukumaan maassa (Mega Man ei pysty näitä tekemään näissä kahdessa pelissä). Toisaalta Proto Man ottaa enemmän vauriota vihollisten hyökkäyksistä. Lisäksi Proto Man on pelattavissa salaisena hahmona pelissä "Mega Man: Powered Up".


title: Luettelo Mega Man -pelisarjan hahmoista

text: Tohtori Mikhail Sergeyevich Cossack on "Mega Man 4":ssä esiintyvä venäläinen tiedemies. Cossack yritti tuhota Mega Manin omalla robottiarmeijallaan. Myöhemmin paljastui, että hän ei ollut toiminut omasta tahdostaan, vaan Dr. Wily oli kidnapannut Cossackin tyttären Kalinkan ja kiristänyt Cossckia. Proto Man kuitenkin pelasti Kalinkan sillä välin kun Mega Man ja Cossack kävivät kaksintaistelua. Myöhemmin Cossack pyytää anteeksi tekojaan ja rakentaa hyvityksenä Mega Manille robottilintu Beatin.


title: Luettelo Mega Man -pelisarjan hahmoista

text: Auto on tohtori Lightin luoma robotti, joka toimii apumiehenä Lightin laboratoriossa. Pelien kuluessa Auto on pitänyt omaa kauppaansa, ja myynyt tarpeellisia esineitä ja varusteita Mega Manille, Bassille ja Proto Manille.


title: Luettelo Mega Man -pelisarjan hahmoista

text: Bass (jap. Forte) on tohtori Wilyn rakentama robotti, joka rakennettiin täydelliseksi vastustajaksi Mega Manille. Bassin voimat ja kyvyt ovat samantapaiset kuin Mega Manilla, ja myös hänellä on sutta muistuttava apurobotti Treble (jap. Gospel). Bassin edistynyt voimanlähde on aine nimeltä bassnium, jonka Wily keksi sattumalta. Bass tekee ensiesiintymisensä pelissä "Mega Man 7".


title: Luettelo Mega Man -pelisarjan hahmoista

text: Bass on erittäin ylpeä robotti ja hänelle tärkeintä on olla vahvin maailmassa. Bass kuitenkin yleensä häviää Mega Manille, mikä suututtaa häntä suuresti. Bass ei myöskään ole aina lojaali tohtori Wilylle, vaan on kapinoinut tätä vastaan joitain kertoja.


title: Luettelo Mega Man -pelisarjan hahmoista

text: Bass teki ensiesiintymisensä täysin pelattavana hahmona pelissä "Mega Man & Bass". Tätä ennen hahmo oli myös pelattavana "Mega Man 7":n piilotetussa minipelissä. Bassin liikkuvuus on suuresti parempi kuin Mega Manilla; hän pystyy syöksymään eteenpäin ja tekemään tuplahypyn. Toisaalta pomotaisteluissa ongelmana on ladattavan ammuksen puute. Myöhemmin Bass esiintyi ladattavana hahmona pelissä "Mega Man 10".


title: Luettelo Mega Man -pelisarjan hahmoista

text: X on päähahmo "Mega Man X" -sarjassa, ja tohtori Lightin viimeisin ja edistynein robotti. X rakennettiin joskus klassisen Mega Man -sarjan loppupuolella, kun Light oli jo vanha ja heikossa kunnossa. X on vallankumouksellinen robotti, jolla on täysi kyky tehdä omat valintansa ja päätöksensä, aivan kuten ihmisillä. Light sulkee X:n kapseliin, jotta robotin turvallisuus voidaan taata. Kapseli suorittaa X:lle testejä ja Light uskoo testien vievän 30 vuotta.


title: Luettelo Mega Man -pelisarjan hahmoista

text: X löydetään vasta noin 100 vuotta myöhemmin tohtori Cainin toimesta. Cain käyttää X:n rakennetta pohjana ja luo sen avulla uuden robottien sukupolven Reploidit. Kun osa Reploideista muuttuu väkivaltaisiksi maverick-roboteiksi, X liittyy Maverick Hunters -ryhmään taistellakseen niitä vastaan. Mega Man X:n kohtalona on toistuvasti taistella maverickeja ja heitä johtavaa Sigmaa vastaan. X on tuhonnut Sigman useita kertoja, mutta Sigma palaa yleensä uudelleen uudessa kehossa.


title: Luettelo Mega Man -pelisarjan hahmoista

text: X esiintyy myös X-pelisarjan jatkona toimivassa "Mega Man Zero" -sarjassa. Näiden sarjojen välisenä aikana X oli perustanut Neo Arcadia -nimisen kaupungin, jonka oli tarkoitus olla turvapaikka sekä ihmisille että roboteille. X oli aiemmin uhrannut fyysisen ruumiinsa, ja esiintyy Cyber Elfin muodossa auttamassa Zeroa. Lisäksi X esiintyy Biometalin muodossa "Mega Man ZX" -peleissä.


title: Luettelo Mega Man -pelisarjan hahmoista

text:
Pelisarjan ulkopuolella X on esiintynyt vierailevana hahmona peleissä "Project X Zone" ja "Marvel vs. Capcom: Infinite".
Zero on X-sarjan toinen päähahmo. Zero on tohtori Wilyn rakentama. Zeron ensimmäinen maininta sarjan kronologiassa on pelissä "", jossa tohtori Wily paljastaa Bassille, että hän on kehittämässä uuden tyyppistä robottia, jonka voimataso on paljon suurempi kuin Bassilla tai Mega Manilla. Samoin kuin Mega Man X, myös Zero suljetaan kapseliin ja Wily nähtävästi menehtyy jonkin aikaa sen jälkeen. Nähtävästi Wily myös asetti niin sanotun maverick-viruksen Zeroon, joka tekee Zerosta tuhoa janoavan tappokoneen.


title: Luettelo Mega Man -pelisarjan hahmoista

text: Myös Zero oli suljettuna kapselissa yli sata vuotta. Joukko reploideja, joita johtaa komentaja Sigma, löytää Zeron vanhan laboratorion raunioista. Zero herää ja käy välittömästi muiden robottien kimppuun. Sigma yrittää lopulta taistella yksin seonnutta Zeroa vastaan ja melkein häviää taistelun, ennen kuin hän onnistuu lyömään Zeron otsassa olevan jalokiven rikki ja tyrmää Zeron. Tämän jälkeen Zero ei enää osoittanut väkivaltaista käytöstä, ja hänen persoonansa muuttui täysin. Myös Zero liittyy Maverick Hunters -ryhmään ja hänestä tulee Mega Man X:n ystävä ja mentori.


title: Luettelo Mega Man -pelisarjan hahmoista

text: Zero esiintyy pelattavana hahmona ensimmäistä kertaa pelissä "Mega Man X3" ja sen jälkeen myös X-sarjan myöhemmissä peleissä. Zero sai myöhemmin roolin päähahmona omassa "Mega Man Zero" -pelisarjassaan joka sijoittuu X-sarjan jälkeiseen tulevaisuuteen. Pelisarjan ulkopuolella Zero on esiintynyt vierailevana hahmona peleissä "SNK vs. Capcom: SVC Chaos", "Tatsunoko vs. Capcom: Ultimate All-Stars", "Marvel vs. Capcom 3", "Project X Zone".


title: Luettelo Mega Man -pelisarjan hahmoista

text: Dr.Cain on vanha tiedemies, joka löysi X:n. Dr.Cain loi myös monia reploideja mm. Sigman, joka on Cainin voimakkain luoma reploidi. Cain esiintyy Mega Man X2 ja X3:ssa, sekä Mega Man: Maverick Hunter X pelissä. Hämmenystä herätti se, että Cain nähtiin elossa Mega Man X2 ja X3:ssa, kun taas Maverick Hunter X pelissä olevassa lyhytelokuvassa Day Of Sigmanissa, Cain saa surmansa ydinräjähdyksessä.


title: Luettelo Mega Man -pelisarjan hahmoista

text: Sigma on tohtori Cainin edistyneimpiä robotteja, josta tehtiin Maverick Hunters -ryhmän arvostettu komentaja. Eräänä päivänä Sigma saa kuulla Zeron aiheuttamasta tuhosta ja selvittää vaaratilanteen henkilökohtaisesti. Taistelun jälkeen Zero rauhoittui, mutta Zerossa ollut virus oli siirtynyt Sigmaan. Tuloksena pahuus alkoi salakavalasti kasvaa Sigman mielessä. Niin sanottuna "Sigman päivänä" hän julistaa sodan ihmiskuntaa vastaan ja vie suuren osan Maverick Huntereita mukanaan. Lopulta X:n ja Zeron kohtalona on pysäyttää Sigman aikeet kerta toisensa jälkeen. Sigman oikea muoto on tietokonevirus, joten hänen fyysisen ruumiinsa tuhoaminen ei yleensä riitä itse Sigman lopulliseen tuhoamiseen.


title: Luettelo Mega Man -pelisarjan hahmoista

text: Sigma on yksi pelattavista hahmoista Capcomin tulevassa taistelupelissä "Marvel vs. Capcom: Infinite".


title: Luettelo Mega Man -pelisarjan hahmoista

text: Vile (Japanissa VAVA) on X:n ja Zeron vihollinen, ja toimii ensimmäisen "Mega Man X" -pelin aikana Sigman oikeana kätenä. X onnistuu tuhoamaan Vilen ensimmäisessä sarjan pelissä, mutta Vile palaa uudelleenrakennettuna peleissä X3 ja X8. Vile myös esiintyy pelattavana hahmona omassa tarinassaan "Mega Man X" -pelin uusioversiossa "Maverick Hunter X" PlayStation Portablella. Vilen ulkomuoto muistuttaa paljon Tähtien Sota -elokuvasta tuttu palkkiometsästäjä Boba Fettiä.


title: Luettelo Mega Man -pelisarjan hahmoista

text: Iris on naispuolinen reploidi, joka esiintyy peleissä "Mega Man X4" ja "Mega Man Xtreme 2". Iris on kapinallisen Repliforce-armeijan everstin Colonelin sisko. Iriksellä ja Zerolla on voimakkaita tunteita toisiaan kohtaan, mutta Iris joutuu seuramaan sivusta Zeron ja Colonelin jatkuvaa taistelua. Kun Zero lopulta tuhoaa Colonelin, Iris muuttaa itsensä taistelukoneeksi kostakseen veljensä kuoleman. Iris pakottaa Zeron taistelemaan itseään vastaan, ja Zero voittaa hänet. Viimeisillä voimillaan Iris kertoo, että hän olisi halunnut elää Zeron kanssa maailmassa, jossa olisi vain Reploideja. Iris ei selviä vammoistaan, ja kuolee Zeron käsivarsille. Zero murtuu Iriksen kuoleman johdosta, ja alkaa kyseenalaistaa miksi hän jatkaa taistelua. Iris nähdään Mega Man X5:ssa Zeron takaumana.


title: Luettelo Mega Man -pelisarjan hahmoista

text: Double on Mega Man X4:ssa esiintyvä reploidi. Double on ulkonäöltään pullea ja luonteltaan hyvin ystävällinen, mutta kömpelö. Myöhemmin paljastuu, että Double oli Sigmanin palkkaama vakooja ja tämän todellinen ulkomuoto ja luonne on paljon uhkaavampi. Double yrittää tappaa X:n, mutta saa taistelun jälkeen itse surmansa.


title: Luettelo Mega Man -pelisarjan hahmoista

text: Colonel on kapinallisen Repliforce-armeijan eversti, ja hyvin suojeleva siskoaan Iristä kohtaan. Colonel esiintyy ainoastaan pelissä "Mega Man X4", jonka aikana Zero tuhoaa hänet taistelussa.


title: Luettelo Mega Man -pelisarjan hahmoista

text: General on isokokoinen Repliforcen komentaja. General joutuu kohtaamaan X:n tai Zeron. Taistelun jälkeen General haavoittuu. Kun Avaruus-asema on suuntautumassa maahan, General uhraa itsensä.


title: Luettelo Mega Man -pelisarjan hahmoista

text: Ciel on nuori tyttö, joka löytää ja herättää Zeron ensimmäisen "Mega Man Zero" -pelin alussa. Ciel on nerokas tieteilijä ja myös vastarintaliikkeen johtaja. Cielin vastarintaliike taistelee Neo Arcadia -nimistä hallitusta vastaan ja hän myös suostuttelee Zeron liittymään joukkoonsa.


title: Luettelo Mega Man -pelisarjan hahmoista

text: Copy X on Cielin kehittämä jäljitelmä alkuperäisestä Mega Man X:stä. Alkuperäinen X oli uhrannut oman ruumiinsa aiemmin Dark Elfin vangitsemiseen, ja sen jälkeen Copy X otti roolin Neo Arcadian hallitsijana. Jäljitelmän persoonallisuus on kuitenkin täysin erilainen alkuperäiseen X:n verrattuna ja se toimii Zeron päävastustajana ensimmäisessä pelissä. Myöhemmin Copy X herätettiin henkiin sarjan kolmannessa pelissä.


title: Luettelo Mega Man -pelisarjan hahmoista

text: Elpizo on Mega Man Zero 2:ssa esiintyvä reploidi. Elpizosta tuli Vastarinnan uusi komentaja. Myöhemmin käy ilmi, että Elpizo yritti kerätä Dark Elfejä ja hänen tavoitteena on tuhota alkuperäisen X:n ruumis. Elpizo onnistuu tuhoamaan X:n ruumiin, mutta tämä häviää taistelun Zerolle. Taistelun jälkeen Elpizo muuttuu Cyber Elfiksi.


title: Luettelo Mega Man -pelisarjan hahmoista

text: Tohtori Weil on tiedemies, joka toimii lopulta koko "Mega Man Zero" -sarjan antagonistina. Weil oli alunperin ihminen, josta tehtiin kyborgi. Kyborgikehonsa ansiosta Weil ei koskaan ikäänny, ja on lähes kuolematon. Weil tekee ensiesiintymisensä Mega Man Zero 3:ssa, jossa hän paljastaa Zerolle, että tämän nykyinen keho on vain pelkkä kopio alkuperäisestä Zerosta. Kun reploidi nimeltä Craft ampui Ragnarok-nimisellä aluksella Neo Arcadiaan "Mega Man Zero 4":ssä, Weilin uskottiin kuolleen. Kuitenkin Ragnarok ampui uudestaan ja paljastui, että Weil ohjasi alusta. Weil sai näkyviä vammoja, mutta ei kuollut. Weil kuolee lopulta, kun Zero uhraa itsensä tuhotakseen Ragnarokin ja Weilin sen mukanaan.


title: Luettelo Mega Man -pelisarjan hahmoista

text: Omega on tohtori Weilin mestariteos, erittäin suurikokoinen ja vahva reploidi. Ennen "Mega Man Zero" -sarjan tapahtumia Omega oli karkoitettu avaruuteen, mutta palaa sarjan kolmannessa pelissä. Zero taistelee Omegaa vastaan pelin lopputaistelussa. Zero tuhoaa Omegan kaksi ensimmäistä muotoa, mutta lopulta nähdään Omegan oikea muoto, joka yllättäen näyttää samalta kuin Zero itse. Tulee selville, että alkuperäisen Zeron mieli oli X-sarjan jälkeisenä aikana siirretty uuteen kehoon, ja nyt Omega käyttää Zeron alkuperäistä kehoa. Mega Man X ilmestyy ja rohkaisee Zeroa sanomalla, että vaikka tämän nykyinen ruumis on vain kopio, hänen mielensä ja sielunsa on silti oikea Zero. Lopussa Zero tuhoaa Omegan ja siten myös alkuperäisen ruumiinsa.


title: Qumran

text: Qumran ("Khirbet Qumran") on asutusraunioista, hautausmaasta sekä luolastoista koostuva arkeologinen kohde, joka sijaitsee kuivalla ylängöllä Kuolleenmeren luoteisrannikolla Israelissa. Se tunnetaan parhaiten Kuolleenmeren kääröinä tunnetuksi tulleen tekstikokoelman löytöpaikkana. Alueella tehtiin arkeologisia kaivauksia ensimmäisen kerran 1950-luvulla. Luolien käsikirjoituslöytöjen myötä tutkijoiden mielenkiinto kohdistui lähellä sijaitseviin raunioihin.


title: Qumran

text: Kuolleenmeren kääröt ovat yhteenä yli 900 kirjoituksen joukko, joka löydettiin vuosina 1947–1956 yhdestätoista Qumranin lähistöllä sijaitsevasta autiomaaluolasta lähellä Kuolluttamerta. Kääröt ovat kuuluneet luultavasti essealaiselle Qumranin luostarille. Jotkin luolat näyttävät olleen pysyviä kirjastoja rakennettuine hyllyineen. Suurin osa kääröistä on ilmeisesti hylätty luoliin ensimmäisen juutalais-roomalaisen sodan aikana roomalaisten sotilaiden pelossa. Vespasianuksen joukot tuhosivat asutuksen vuonna 68 jaa.


title: Qumran

text: Nahka- ja papyruskääröihin kirjoitettujen tekstien joukossa oli Vanhan testamentin kirjojen käsikirjoituksia, apokryfisiä ja pseudepigrafisia tekstejä, joista suurin osa on entuudestaan tuntemattomia, sekä Qumranissa eläneen uskonnollisen ryhmän omia kirjoituksia. Suurin osa kirjoituksista on katkelmia, vain kymmenkunta tekstiä on säilynyt kokonaisena.


title: Qumran

text: Kuolleenmeren kääröjen löytymisen jälkeen Qumranissa on tehty laajoja kaivauksia. Juutalaisia rituaalikylpylöitä ja hautausmaita on löydetty, sekä suuri vesisäiliö, suuri ruokala tai kokouspaikka, kirjoitushuone ja vartiotorni. Alue on rakennettu joskus vuosien 150 ja 130 eaa. välillä. Useimmat tutkijat uskovat sen olleen juutalaisen lahkon koti, luultavasti essealaisten, toiset sanovat sen olleen jonkin varakkaan perheen huvila, jotkut jopa sanovat sen olleen roomalainen linnoitus. Kuolleenmeren kääröjen löytöpaikka sijaitsi länteen tästä löydetystä yhteisöstä.


title: Qumran

text: Qumranista on löydetty myös hautausmaa jossa on hautoja noin 1200.


title: Aalborg

text: Aalborg (myös muodossa Ålborg) on Tanskassa Pohjois-Jyllannin alueella sijaitsevan Aalborgin kunnan keskustaajama. Vuoden 2017 alussa taajamassa oli 113 417 asukasta.


title: Aalborg

text: Aalborgin kaupunki sijaitsee Jyllannin niemimaalla Limvuonon etelärannalla. Aalborg on Tanskan neljänneksi suurin kaupunkitaajama Kööpenhaminan, Aarhusin ja Odensen jälkeen ja Pohjois-Jyllannin suurin kaupunki. Vuonna 2010 Aalborgissa oli 102 312 asukasta. Kaupungin motto on ""Vild med Verden"".


title: Aalborg

text: Aalborgin historia ulottuu yli 1 000 vuoden taakse, jolloin viikingit asuttivat Limvuonon rannalla olevan alueen kauppapaikaksi. Aalborg on perustettu vuonna 1035 ja siitä tuli kaupunki vuonna 1342. Se kukoisti keskiajalla, ja oli jo 1300-luvulla yksi Tanskan suurimmista kaupungeista. Vuonna 1516 se sai monopoliaseman suolasillin kauppaan. Sillinkalastuksen väheneminen 1800-luvulla aiheutti talouslaman. 1900-luvulla siitä tuli teollisuuskaupunki. Saksalaiset laskuvarjojoukot valtasivat sen lentokentän toisessa maailmansodassa.


title: Aalborg

text: Aalborgin yliopisto on perustettu 1974.


title: Aalborg

text: Aalborg on vanhastaan teollisuuskaupunki. 1800-luvun puolivälistä on kaupungissa tuotettu akvaviittia. Vuosisadan loppupuolella alkoi myös sementintuotanto.


title: Aalborg

text: Aalborgin tärkeimpiä nähtävyyksiä ovat viikinkien hauta-alue ja sen yhteydessä toimiva viikinkimuseo sekä Aalborgin eläintarha. Taidemuseo Kunsten valmistui vuonna 1972.


title: Josephus

text: Josephus (yleensä muodossa Josefus, joskus myös Josefos), syntyjään Josef ben Mathitjahu (hepr. יוסף בן מתתיהו eli Joosef Matteuksenpoika), kreikaksi Iōsepos (Ιώσηπος), roomalaiselta nimeltään Titus Flavius Iosephus (n. 37 Jerusalem – n. 100 Rooma), oli ensimmäisen vuosisadan juutalainen historioitsija.


title: Josephus

text: Josephus oli papillista ja kuninkaallista sukua. Hän selviytyi Ensimmäisestä juutalaissodasta vuosina 66–73 antauduttuaan Jotapatan piirityksen jälkeen ja siirryttyään roomalaisten puolelle. Hän asettui Roomaan. Hän sai Rooman valtakunnan kansalaisuuden ja nautti suosiota Vespasianuksen, Tituksen ja Domitianuksen hoveissa. Jerusalemin piirityksessä vuonna 70 Josephus oli Tituksen mukana piirittämässä Jerusalemia ja kehotti usein juutalaiskapinallisia antautumaan.


title: Josephus

text: Siksi juutalaiset ovat suhtautuneet Josephukseen kaksijakoisesti. Toisaalta hän oli tärkeä juutalaisen uskon puolestapuhuja valtaapitäville roomalaisille, erityisesti Jerusalemin tuhon jälkeen. Hänen teoksensa ovat tärkeitä aikansa historiallisia lähteitä. Toisaalta häntä pidetään maanpetturina, koska hän jätti asemansa kapinajohtajana ja liittyi roomalaisiin. Näin hänen teoksiaan voidaan pitää puolueellisina ja roomalaisia suosivina.


title: Josephus

text: Myöhemmällä iällä Josephus palasi juutalaisille juurilleen.


title: Josephus

text: Josephus kirjoitti enimmäkseen kreikaksi. Hänen teoksensa ovat:Josephus kirjoitti ensimmäisestä juutalaisten ja roomalaisten välisestä sodasta arameaksi kohderyhmänä Mesopotamian juutalainen yhteisö. Sen jälkeen hän kirjoitti kreikaksi laajemmasta ajanjaksosta – makkabealaisista Jerusalemin tuhoon. Tämä teos, "Juutalaissodan historia", valmistui noin vuonna 75–79. Suuri osa kirjasta perustuu hänen omaan elämäänsä, paljolti hänen omiin hallinnollisiin ja sotilaallisiin kokemuksiinsa. Teos on tärkeimpiä Jeesuksen ajan Palestiinan poliittisten olojen historiallisia lähteitä.


title: Josephus

text: "Juutalaisten muinaisajat" on juutalaisen kansan historia maailman luomisesta juutalaissotaan 60-luvun lopulle jaa. Se sisältää myös omaelämäkerrallisen liitteen, jossa Josephus puolustaa toimintaansa sodan loppupuolella. Hänen selontekonsa on samansuuntainen Vanhan testamentin kanssa, mutta ei täsmälleen samanlainen. Erojen on oletettu johtuvan siitä, että hänellä oli käytettävissään ehkä jopa Nehemian ajalta peräisin olevia muinaisia tekstejä, jotka olivat säilyneet Jerusalemin temppelin tuhosta. Koska hänellä oli läheiset suhteet roomalaisiin vallanpitäjiin, hän on saattanut saada jotkut tai jopa kaikki tekstit takaisin ja luvan niiden säilyttämiseen. Toisaalta Kuolleenmeren kääröjen on katsottu olleen juuri sellaisia Jerusalemin temppelin pyhiä asiakirjoja, jotka on piilotettu roomalaisilta. Nuo kaksi vaihtoehtoa eivät kuitenkaan sulje toisiaan täysin pois.


title: Josephus

text: "Apionia vastaan" on juutalaisen uskon ja filosofian puolustus, joka tähdentää juutalaisuuden ikivanhoja juuria verrattuna paljon nuorempiin kreikkalaisiin traditioihin. Se hyökkää myös Apionin antiseemiläisiä näkemyksiä ja Manethon luomia myyttejä vastaan.


title: Yaoundé

text: Yaoundé on Kamerunin pääkaupunki ja maan toiseksi suurin kaupunki (Douala on suurin). Vuonna 2015 sen asukasluvuksi arvioitiin 2,7 miljoonaa. Yaoundé (lausutaan "Jaunde") sijaitsee keskeisellä paikalla Kamerunin runsasväkisessä lounaisosassa, ja on keskusprovinssi Centren pääkaupunki.


title: Yaoundé

text: Yaoundén perustivat saksalaiset kauppiaat vuonna 1888 norsunluukauppaa varten. Ensimmäisen maailmansodan aikana sitä miehittivät belgialaiset joukot ja sodan jälkeen siitä tuli Ranskan Kamerunin pääkaupunki. Kamerunin itsenäistyessä 1960 Yaoundé oli luonnollinen valinta myös uuden valtion pääkaupungiksi. Pian tämän jälkeen jo aiemmin alueelliseksi teollisuuskeskukseksi kehittynyt kaupunki sai oman yliopiston, ja kasvoi muutamassa vuosikymmenessä runsaan 100 000 asukkaan paikkakunnasta miljoonakaupungiksi.


title: Yaoundé

text: Yaounden yliopisto on kehittynyt vuonna 1962 perustetusta yliopisto-opintojen instituutista, josta tuli varsinainen Kamerunin yliopisto 1963 ja Yaoundén yliopisto 1973. Sillä on humanistinen, luonnontieteellinen, teknillinen, kasvatustieteellinen, maataloustieteelinen ja lääketieteellinen tiedekunta. Opiskelijoita on yli 10 000.


title: Yaoundé

text: Yaoundé on noin 750 metrin korkeudella merenpinnasta, rannikolle ja Doualaan sieltä on matkaa noin 200 kilometriä. Ilmastollisesti se kuuluu Afrikan sademetsävyöhykkeeseen, joten lämpötila pysyttelee läpi vuoden tasaisena: päivän ylin noin 28 °C ja yön alin noin 18 °C. Samoin alue on varsin kostea ja vuotuinen sademäärä noin 1 700 millimetriä. Kaikkein sateisin kausi on syys-lokakuussa, pienempi sadekausi huhti-toukokuussa. Ympäröivä maaseutu on kumpuilevaa ylänköä, jossa muutama kukkula kohoaa yli kilometrin korkeuteen merenpinnasta.


title: Yaoundé

text: Pitkään Yaoundén tehokkaat liikenneyhteydet rajoittuivat rautatiehen Doualaan. Itsenäistymisen jälkeen ratoja on rakennettu lisää, ja 1990-luvulla Yaoundé sai kansainvälisen lentokentän sekä uuden valtatien Doualaan. Tämä on kehittänyt kauppaa ja luonut edellytyksiä matkailulle. Alueen teollisuus tuottaa huomattavissa määrin tupakkaa, meijerituotteita, savi- ja lasituotteita sekä puutavaraa.


title: Nepalilainen musiikki

text: Nepalilaisessa musiikissa on hyvin monia eri lajityyppejä. Intialainen sarangi on luultavasti yksi yleisimmistä nepalilaisessa musiikissa käytetyistä soittimista. Tunnetuin perinteisen nepalilaisen musiikin lajityyppi on panchai baja. Nepalissa tehdään myös populaarimusiikkia. Sen tunnetuin tyyli on intialaisesta populaarimusiikista vaikutteita saanut 1950-luvulla syntynyt light music. Ensimmäinen merkittävä nepalilainen light music -artisti oli Dharma Raj Thapa.


title: Megaliitti

text: Megaliitti on ihmisen pystyttämä suuri kivi, jota on käytetty neoliittisen kauden ja varhaisen pronssikauden monumenteissa. Nimitys on peräisin kreikan sanoista "megas" ’suuri’ ja "lithos" ’kivi’. Suuret kivet saattavat olla yksittäisiä pystykiviä tai hyvinkin mutkikkaiden rakennelmien osia. Megaliittirakennelmissa ei ole yleensä käytetty laastia eivätkä ne useinkaan ole patsaista poiketen esittäviä. Vaikka megaliittikivet ovat yleensä vain osittain työstettyjä, ne voivat joskus olla huolellisesti viimeisteltyjä ja hiottuja. Suurin osa megaliiteista tehtiin kivikaudesta pronssikauteen ulottuvalla ajalla, jolloin vallitsi varhainen maanviljelykulttuuri. Tunnetuimmat megaliitit tehtiin noin 1800–1500 eaa. Länsi-Euroopassa. Näitä ovat Ranskan menhirit, Irlannin käytävähaudat ja Stonehengen kaltaiset kivikehät.


title: Megaliitti

text: Niin sanottujen korkeakulttuureiden kivitöitä ei kutsuta megaliiteiksi. Megaliitteja on hajallaan monilla maailman alueilla, muun muassa Intiassa ja Koreassa. Suomessa Perämeren rantamilla sijaitsevia, yleensä suorakaiteen muotoisia kivisiä jätinkirkkoja pidetään megaliittien tyyppisinä rakennelmina.


title: Megaliitti

text: Megaliittialueet ovat seutuja, joilla megaliitteja eli suurista kivistä tehtyjä rakennelmia esiintyy. Eri megaliittikulttuuriin liittyvät perinnetyypit (kivikehät, koristelu jne.) näyttävät levinneen eri keskuksista käsin.


title: Megaliitti

text:
Megaliitteja on löydetty eniten Länsi-Euroopasta nimenomaan Atlantin rannikolta noin vuosilta 4800–2600 eaa. Megaliitteja alettiin rakentaa tänne pian maanviljelyn saapumisen jälkeen neoliittisen ajan alussa. Tuon ajan yhteiskunnat olivat päällikkökuntia, joissa monta kylää oli liittynyt yhteen.
Megaliitteja on Englannissa, Irlannissa, Ranskassa, Pohjois-Saksassa, Puolassa, Tanskassa, Ruotsissa, Espanjassa, Portugalissa, Maltalla, Korsikalla, Sardiniassa, Italiassa ja Sisiliassa. Niitä on myös Gibraltarinsalmen eteläpuolella Afrikassa esimerkiksi Tunisiassa ja itäisessä Algeriassa. Myös Mykenen kulttuurin rakennelmia on tehty suurista kivistä. Megaliitteja löytyy muualtakin kuin Euroopasta, esimerkiksi Palestiinasta, Intiasta ja Kolumbiasta. Tunnettuja suuria kivitöitä ovat Pääsiäissaaren patsaat.


title: Megaliitti

text: Euroopan megaliitteja pidetään yleensä hautoina ja uskonnollisiin tai vastaaviin rituaaleihin liittyvinä seremoniakeskuksina.


title: Megaliitti

text: Perinteisesti megaliitteja on pidetty maanviljelyyn pohjautuvina. Arkeologit ovat kuitenkin löytäneet megaliiteista edeltäviä merkkejä ajalta noin 9000–5000 eaa. muun muassa Englannista ja Iberian niemimaalta.


title: Megaliitti

text: Euroopassa alettiin rakentaa suurista kivistä tehtyjä hautoja ja muita rakennelmia noin 4800 eaa. Rakentaminen alkoi melkein yhtä aikaa monessa paikassa, muun muassa Portugalin, Bretagnen ja Irlannin rannikoilla. Vuosien 6000–5000 eaa. välillä maanviljely oli levinnyt jo laajalle Välimerellä ja Keski-Euroopassa.


title: Megaliitti

text: Länsi-Euroopan varhaisimpien megaliittien katsotaan edustavan kulttuuria, jossa neoliittinen maanviljely oli leviämässä vanhemman mesoliittisen metsästys- ja keräilykulttuurin tilalle. Tällöin molemmat kulttuurit sekoittuivat megaliittien alueella ainakin osin. Megaliittien synty moneen paikkaan johtuu luultavasti siitä, että megaliitteja rakentava kansa vaelsi laivoilla paikasta toiseen. Suuriksi Euroopan megaliitit kasvoivat vuosituhannella 4000–3000 eaa. Tällöin maanviljely oli lopullisesti kiinteyttänyt asutuksen, ja viljelyn ansiosta suureksi kasvanut väestö saattoi rakentaa heimopäälliköilleen suuria hautoja.


title: Megaliitti

text: Englannissa Stonehenge liittyi suurempaan rakennelmakokonaisuuteen, jossa oli muita kivikehiä ja maakumpuja. Näistä yksi oli Aveburyn kehä. Megaliitit hävisivät, kun indoeurooppalaiset kelttien esi-isät levittäytyivät niiden tekoalueilla noin 1500 eaa.


title: Megaliitti

text: Euroopan megaliittialueita:


title: Megaliitti

text: Afrikan megaliittialueita:


title: Megaliitti

text: Aasian megaliittialueita:


title: Tiekartta (rauhansuunnitelma)

text: Tiekartta oli Yhdistyneiden kansakuntien, EU:n, Venäjän ja Yhdysvaltojen vuonna 2003 allekirjoittama rauhanpyrkimys, joka tähtäsi itsenäiseen, rauhantilaiseen Palestiinan valtioon vuoden 2005 aikana. Osana suunnitelmaa Gazan alue tyhjennettiin israelilaismiehityksestä elo–syyskuussa 2005.


title: Suhteellinen vaalitapa

text:
Suhteellinen vaalitapa on vaalitapa, jossa edustajat valitaan niin, että vaaleihin osallistuneen liittouman paikkamäärä on suhteessa liittouman ehdokaslistan yhteisäänimäärään. Suhteellinen vaalitapa edellyttää useamman ehdokkaan - ja käytännössä myös useamman liittouman - vaalipiirejä. Suhteellisessa vaalissa kullekin ehdokkaalle lasketaan vertausluku, johon vaikuttavat sekä ehdokkaan saamien äänien että tämän edustaman ryhmittymän saamien äänien määrä. Suhteellinen vaalitapa on pienille puolueille enemmistövaalitapaa edullisempi (Duvergerin laki)
Suhteellinen vaalitapa on käytössä mm. Suomessa, Ruotsissa, Puolassa, Turkissa, Espanjassa, Belgiassa ja Argentiinassa. Suomessa avointa listavaalia D’Hondtin menetelmällä käytetään eduskuntavaaleissa, EU-vaaleissa ja kunnallisvaaleissa.


title: Suhteellinen vaalitapa

text: Useissa suhteellisen vaalitavan maissa on käytössä äänikynnys, mikä tarkoittaa, että puolueen tai yksittäisen ehdokkaan tulee saada vähintään tietty prosenttiosuus äänistä voidakseen saada yhtään ehdokasta läpi. Joissain maissa jaetaan taas tasauspaikkoja niille puolueille, jotka kärsivät paikkojen jaossa eniten eli niille, jotka saavat pienemmän osuuden ehdokaspaikoista kuin ovat saaneet äänistä.


title: Kymppitonni

text: Kymppitonni on suomalainen televisio-ohjelma, jossa julkisuuden henkilöt arvuuttelevat sanoja. Ohjelmaa esitetään Fox-kanavalla.


title: Kymppitonni

text: Ohjelman esittäminen alkoi vuonna 1985 MTV:llä. Ohjelman alkuperäinen juontaja oli Riitta Väisänen.


title: Kymppitonni

text: Vuodesta 2018 alkaen Kymppitonnia on esitetty Foxilla ja juontajana on toiminut Cristal Snow.


title: Kymppitonni

text: Kymppitonni on voittanut Venla-palkinnon parhaana puheviihdeohjelmana vuonna 1986. Ohjelman entinen juontaja Riitta Väisänen palkittiin suosituimman naisesiintyjän Telvis-patsaalla viidesti peräkkäin, vuosina 1986–1990.


title: Kymppitonni

text: Ohjelmasta on julkaistu myös 1990-luvulla lautapeli.


title: Kymppitonni

text:
Kymppitonni on Spede Pasasen kehittämä ohjelmaformaatti, jonka Pasanen suunnitteli tilaustyönä Riitta Väisäselle. Hän kehitti ohjelman rakennetta pitkään, ja kun lopulta kaikki säännöt loksahtivat paikalleen, Pasanen alkoi myydä formaattiaan MTV:lle.
Kymppitonnin pilottijakso kuvattiin marras-joulukuussa 1984. Pilottijakson ohjasi Eino Virtanen. MTV:n ohjelmajohtaja Tauno Äijälä aluksi epäili ohjelman mahdollisuuksia menestyä sekä kokemattoman Riitta Väisäsen pärjäämistä ohjelman juontajana. Näistä epäilyksistä Spede muistutti Äijälää aina, kun Väisänen voitti Suomen suosituimman naisesiintyjän Telvis-palkinnon.


title: Kymppitonni

text: Ohjelmaa esitettiin MTV:llä vuosina 1985–2005 kaikkiaan 1 093 jaksoa. Ensimmäinen jakso lähetettiin 3. tammikuuta 1985. Kilpailijoina olivat muun muassa Jukka Virtanen ja Juha Vainio.


title: Kymppitonni

text: Ensimmäisenä vuotena "Kymppitonnia" ohjasi Ere Kokkonen. Kokkosen jälkeen ohjaajina ovat olleet Inkeri Pilkama 1986–1999, Aku Lohimäki (2000), Juha Stenholm (2001–2002 ja 2005) ja Henry Aflecht (2002–2005). Kymppitonnin tunnusmusiikin sävelsi Aarno Raninen. Ohjelman lopputekstien aikana soi musiikkia Ere Kokkosen ohjaamasta elokuvasta "Hei kliffaa hei" (1985).


title: Kymppitonni

text: Spede Pasasen kuoltua "Kymppitonnin" jatkuminen oli epävarmaa koko syksyn 2001. Ennen kuolemaansa Spede antoi "Kymppitonnin" kaupalliset oikeudet Riitta Väisäselle.


title: Kymppitonni

text: MTV3 päätti lopettaa ohjelman helmikuussa 2002, mutta perui lopulta päätöksensä, ja "Kymppitonni" sai jatkaa jälleen syksyllä. "Kymppitonni" palasi ohjelmistoon lokakuussa 2002 uusituilla lavasteilla ja tunnusmusiikilla. Ohjelma lopetettiin vuonna 2005.


title: Kymppitonni

text: Kymppitonni palasi tv-ruutuun joulukuussa 2009 uudella SuomiTV-kanavalla.


title: Kymppitonni

text: Maaliskuussa 2012 "Kymppitonni" jatkui radioversiona Radio Suomipop-kanavalla. Ohjelmaa pystyi seuraamaan myös videomuodossa netti-tv:ssä. Tämä versio lopetettiin vuonna 2016.


title: Kymppitonni

text: Vuonna 2018 Kymppitonni teki jälleen paluun, tällä kertaa Fox-kanavalle ja uuden juontajan voimin. Ensimmäinen jakso esitettiin 26. maaliskuuta 2018.Ohjelmaa on juontanut myös muutaman jakson verran näyttelijä Satu Silvo vuonna 1999, kun Riitta Väisänen oli sairauslomalla.


title: Kymppitonni

text: Kevään 2004 viimeisen jakson (1. toukokuuta 2004) juonsi Joonas Hytönen, kun Väisänen oli ehdolla Euroopan parlamenttiin ja joutui tv-karenssiin.


title: Kymppitonni

text: Ohjelmaa esitettiin aluksi vuosina 1985–2005. Sarjaa on esitetty vuosina 1985–1992 MTV:llä. Aluksi "Kymppitonni" vuorotteli puolen tunnin mittaisena vuoroviikoin "Sanaristikko"-ohjelman kanssa. Välillä "Kymppitonni" on ollut milloin puolen tunnin mittainen kahdessa osassa, milloin taas yhtenä tunnin jaksona. Ohjelmaa esitettiin MTV:n torstai-illan myöhäisohjelmistossa. MTV:llä ei tuolloin ollut omaa kanavaa, vaan sen ohjelmia lähetettiin TV1:ssä ja TV2:ssa. Niinpä "Kymppitonni" näkyi joinakin kausina TV1:ssä ja muina kausina TV2:ssa.


title: Kymppitonni

text: Kun MTV sai oman kanavan, MTV3:n, vuonna 1993 ohjelma siirtyi kanavan tiistai-iltaan; esitysaika 21.30–22.00. Syksyllä 1996 esitysaika muuttui aikaisemmaksi: klo 19.30–20.00. Tammikuusta 1999 lähtien "Kymppitonnia" esitettiin kahdesti viikossa, tiistaisin ja keskiviikkoisin klo 18.00–18.30. Syksystä 1999 lähtien esitettiin kolme lähetystä viikossa, kaksi normaalipelia sekä yksi "Jokeri-kymppitonni", jossa kilpailijat eivät tehneet kysymyksiä etukäteen – vaan sanaan, jonka saivat pelitilanteessa. Vuonna 2000 "Jokeri-Kymppitonni" muuttui "Nettikymppitonniksi".


title: Kymppitonni

text: Vuodesta 1999 helmikuuhun 2002 "Kymppitonni" oli Speden Spelien tavoin MTV3:n ohjelmistossa läpi vuoden ilman kesätaukoa. Syksystä 2002 lähtien "Kymppitonnia" esitettiin kerran viikossa lauantain primetime-ohjelmistossa lopettamiseensa asti. Sarjan viimeinen jakso MTV3:lla esitettiin 19. marraskuuta 2005.


title: Kymppitonni

text: SuomiTV-kanavalla ohjelmaa esitettiin arki-iltaisin kello 19.00. SuomiPOP-radiokanava esitti Kymppitonnia jokaisena arki-aamuna kello 8.40. Fox-kanavalla ohjelmaa on esitetty maanantaisin kello 20.00–21.00 (kevät 2018) ja tiistaisin kello 20.00–21.00 (syksy 2018).


title: Kymppitonni

text: Kilpailijoita on viisi. Jokainen kilpailija vuorollaan arvuuttelee valitsemaansa sanaa, josta hän esittää ennakkoon valmistelevansa vihjeen. Sana ei voi olla erisnimi tai yhdyssana vaan aina yleisnimi. Muut kilpailijat koettavat arvata oikean sanan. Jos 1–3 kilpailijaa arvaa oikean sanan, kysyjä ja arvaaja(t) saavat pisteitä. Jos kaikki arvaavat oikein tai kukaan ei arvaa oikein, kysyjä saa miinuspisteitä. Eniten pisteitä ohjelman aikana kerännyt kilpailija voittaa.


title: Kymppitonni

text: Kysyjä voi halutessaan "ottaa jokerin". Silloin hänelle arvotaan sana, johon hänen tulee hetkessä keksiä vihje. Jokeri-kysymyksissa kysyjän pisteet tuplautuvat, olivatpa ne plussaa tai miinusta.


title: Kymppitonni

text: MTV-aikana kilpailijat eivät saaneet voittamiaan rahasummia, vaan jokainen sai esiintymispalkkion. Kilpailun voittaja sai muita suuremman korvauksen ja jatkoi kilpailussa seuraavalla kerralla. Suomen lastenklinikoiden kummikilpailijat lahjoittivat esiintymispalkkionsa ja mahdollisen voittonsa hyväntekeväisyyteen.


title: Kymppitonni

text: Pistetasot ovat vaihdelleet vuosien aikana. Alun perin pisteiden sijaan puhuttiin markoista ja pistetasot olivat seuraavat: Vuonna 2002 ohjelmassa otettiin käyttöön eurot, ja uuden pistetasot olivat seuraavat: Vuonna 2009 ohjelma siirtyi SuomiTV:lle ja eurojen sijaan jaettiin pisteitä. Voittaja sai voittopotin, joka suuruus oli voittajan pistemäärä jaettuna kymmenellä.Vuodesta 2018 ohjelmaa on esitetty Foxilla seuraavin pistemäärin:Vuonna 1991 tehty "Kymppitonni"-muunnelma, jossa kilpailijoina olivat lapset.


title: Kymppitonni

text: Vuonna 1991 tehty "Kymppitonni"-muunnelma, jossa kilpailijat eivät olleet julkisuuden henkilöitä.


title: Kymppitonni

text: Vuosina 2000–2001 pyöri "Kymppitonni"-variaationa "Nettikymppitonni". "Nettikymppitonnissa" oli vieraina julkkiksia kuten tavallisessa "Kymppitonnissa". Erona normaaliin ohjelmaan oli kilpailija, joka ei ollut julkisuuden henkilö. Kilpailija valittiin katsojien joukosta internetin avulla. Netissä katsojat saivat osallistua "Kymppitonni"-kilpailuun. Nettikilpailun voittaja pääsi oikeaan "Kymppitonniin" kilpailemaan.


title: Mbila

text: Mbila on eteläafrikkalainen, Mosambikista peräisin oleva marimbaa ja ksylofonia muistuttava lyömäsoitin. Mbilaa käytetään pääasiassa chopien kansanmusiikin, timbilan, esittämiseen.


title: Eduardo Durão

text: Eduardo Durão on mosambikilainen timbila-muusikko. Durãon ja hänen yhtyeensä musiikki on saanut suosiota myös Mosambikin ulkopuolella.


title: Kananmuna

text: Kananmuna on muna, jonka kana munii. Kananmunaa voidaan käyttää moninaisesti esimerkiksi ruoanlaitossa ja leivonnassa. Kananmunalla on kova kuori. Kuoren alla ovat valkuainen ja keltuainen eli ruskuainen. Valkuainen on kirkasta geeliä, jonka valkuaisaineet hyytyvät ja muuttuvat kuumennettaessa valkoiseksi. Munan sisempi, pyöreän muotoinen keltainen osa on keltuainen. Sen rakennetta suojaa kuorikalvo, jonka sisällä on valkuaisen kaltaista keltaista geeliä.


title: Kananmuna

text: Kananmunaa suojaa kuori, joka rakentuu enimmäkseen kalsiumkarbonaatista. Kuoressa on ilmakanavia, jotka mahdollistavat ilman pääsyn munaan ja kosteuden haihtumisen. Mikrobit voivat myös käyttää ilmakanavia päästäkseen munaan. Munaa suojaa vahamainen kerros, "kutikula", kuoren päällä. Munan pesu huuhtelee vahan pois. Kuluttajapakkauksiin munat pakataan sellaisenaan. Jos muna pestään, se on automaattisesti B-laatua, ja voidaan käyttää elintarviketeollisuuden raaka-aineena. Kuoren väri vaihtelee valkoisesta ruskeaan hieman kananrodusta riippuen. Vastoin vanhaa käsitystä munankuoren väri ei vaikuta makuun vaan tärkeämpi maun antaja on kanalle syötetty rehu.


title: Kananmuna

text: Kuoren alla on "kuorikalvo". Kuorikalvoja on munassa kaksi, molemmat kuorikalvot ovat heti kananmunan kuoren sisäpinnalla. Kananmunan päässä on ilmatila, joka on heti kuoren ja kalvon välissä.


title: Kananmuna

text:
Valkuaisessa on neljä osaa. Kuorikalvojen alla on nestemäisiä ja sakeita valkuaiskerroksia vuorotellen. Lähimpänä munan keltuaista on sakea kerros. Sakeat munan osat muuttuvat munan vanhetessa nestemäisemmiksi.
Kananmunan valkuainen on kymmenprosenttinen proteiiniliuos. Tärkeimmät kananmunan valkuaisen sisältämät proteiinit ovat ovalbumiini, konalbumiini (ovotransferriini), ovomukoidi, ovomusiini, lysotsyymi sekä avidiini, ovoglobuliinit (G1, G2 ja G3), ovoinhibiittori ja flavoproteiini.


title: Kananmuna

text:
Keltuaisen ympärillä on "keltuaiskalvo". Munan vanhetessa myös keltuaiskalvo menettää pitokykyänsä. Keltuainen muodostuu pääasiassa proteiinista ja rasvasta. Keltuaisessa on tummempi ja vaaleampi alue. Keltuaisen pinnalla on alkiokeltuainen, jossa sijaitsee "alkiolevy", eli munankeltuainen on itse asiassa munasolu, joka sisältää myös vararavintoa sikiölle. Keltuaista käytetään paitsi ravinnoksi myös temperavärien raaka-aineeksi.
Kananmunaa syödään esimerkiksi paistettuna ja keitettynä, ja se on osa ruokalajeja ympäri maailman. Leivonnassa kananmunaa käytetään yleensä taikinan sitomiseen, ja se antaa vaahtoutuessaan taikinalle kuohkean rakenteen. Joissakin ruoissa, kuten murekkeissa ja laatikoissa, kananmuna pitää aineksen koossa. Kananmunan keltuaisessa on fosfolipidejä, kuten lesitiiniä, jotka toimivat emulgaattoreina yhdistäen veden ja rasvan tasaiseksi seokseksi, minkä takia sitä käytetään raakana esimerkiksi majoneesin valmistuksessa.


title: Kananmuna

text: Kananmunan ravintosisältö per 100 grammaa on:


title: Kananmuna

text: Kananmuna sisältää runsaasti vitamiineja ja proteiineja. Valkuaisosa sisältää korkealaatuisia proteiineja. Keltuaisessa on proteiinin lisäksi vitamiineja ja kivennäisaineita, erityisesti B-vitamiinia, joka on tarpeen elimistön rasvojen ja sokerien aineenvaihdunnassa.


title: Kananmuna

text: Tutkimusten mukaan kananmunan päivittäinen syöminen ei suurenna sydän- ja verisuonitautien vaaraa, vaikka sen sisältämän kolesterolin vuoksi sitä luultiin pitkään haitalliseksi terveydelle.


title: Kananmuna

text: "American Journal of Clinical Nutrition" -lehdessä 2013 julkaistu 16 kananmunatutkimusta yhdistänyt meta-analyysi osoitti, ettei päivittäinen kananmunien syöminen liittynyt suurentuneeseen riskiin sairastua sydän- ja verisuonitauteihin eikä erikseen iskeemiseen sydänsairauteen, aivohalvauksiin eikä niistä johtuviin kuolemiin. "British Medical Journalin" 2013 tammikuussa julkaiseman meta-analyysin mukaan yhden kananmunan syönti päivässä ei ole yhteydessä kasvaneeseen riskiin sairastua sydän- ja verisuonitauteihin, ja kananmunien syönti on yhteydessä alentuneeseen aivohalvauksen riskiin.


title: Kananmuna

text: Englantilaisen Surreyn yliopiston tutkijaryhmän mukaan kananmunat ovat paljon ravinteita sisältävinä tärkeä osa terveellistä ruokavaliota, eikä niillä ole merkittävää yhteyttä sydänsairauksiin tai korkeaan veren kolesteroliin, kuten usein luullaan. Tutkijoiden mukaan tarvetta kananmunien syöntirajoituksille ei ole, vaan ihmisiä tulisi rohkaista syömään enemmän kananmunia. Ruotsin elintarvikeviraston ravitsemusasiantuntijan Camilla Gardin mukaan suurin osa ihmisistä voi syödä 1–2 munaa päivässä ilman haittavaikutuksia kolesteroliin.


title: Kananmuna

text: Suomen Sydänliitto suosittelee kananmunan käytön rajoittamista kolesterolia vähentävässä ruokavaliossa kahteen kananmunaan viikossa.


title: Kananmuna

text: Kananmuna on suhteellisen yleinen allergeeni, varsinkin lapsilla. Allergiaa aiheuttaa useimmiten kananmunanvalkuaisen proteiinisisältö.


title: Kananmuna

text: Oikein säilytettynä kananmuna säilyy syömäkelpoisena vähintään puoli vuotta.


title: Kananmuna

text: Kanalatyypistä riippuen saatetaan puhua esimerkiksi vapaiden kanojen munista, jos munat on tuotettu lattiakanalassa häkkikanalan sijaan. Munivien kanojen ruokinnalla voidaan vaikuttaa munan sisältämiin ravintoaineisiin. Sydänystävällisten ja omegamunien tuotannossa kanat saavat rehua, johon on lisätty rypsi- tai pellavaöljyä. Erityisen suosittuja ovat olleet rasvahappokoostumukseltaan kolesterolin alentamista helpottavat munat. Munien keltuaisen väriä arvioidaan ja se otetaan huomioon ruokinnan suunnittelussa.


title: Kananmuna

text: Jokainen kananmuna merkitään leimalla, alla esimerkkejä:


title: Kananmuna

text:
2FI 21610
Leiman ensimmäinen numero on kertoo tuotantotavan (0, 1, 2 tai 3):


title: Kananmuna

text:
2FI 21610
Tuotantotapaa kuvaavan numeron jälkeen leimassa tulee maatunnus (FI).


title: Kananmuna

text:
2FI 21610
Seuraava on kanalan tunnisteluku.


title: Kananmuna

text:
OR 715
Joissakin munissa on pakkaamon tunnus.


title: Kananmuna

text:
OR 715
Viimeinen on pakkauserän tunnus.


title: Kananmuna

text:
Edelleen käytössä olevassa vanhemmassa vaihtoehtoisessa merkinnässä toistuu maatunnus ja kolminumeroinen pakkaamokoodi
FI050.


title: Kananmuna

text: Munakennosta on löydyttävä merkintä laatuluokasta A; munien kappalemäärä; munien painoluokka; pakkaajan nimi, numero ja paikkakunta; säilytysohjeet ja parasta ennen -päivämäärä.


title: Kananmuna

text: Munien painoluokat ovat:


title: Venancio Mbande

text: Venancio Mbande (s. 1930) on mosambikilainen timbila-artisti. Hän on yhtyeineen saanut suosiota myös Mosambikin ulkopuolella ja lienee kansainvälisesti tunnetuin timbila-muusikko.


title: Unix-työkaluohjelmat

text: Unix-työkaluohjelmat on määritelty IEEE:n and The Open Groupin standardin IEEE Std 1003.1 (POSIX) osassa "Shell & Utilities". Standardista on useita versioita: vuoden 1990, 1992, 2001 ja 2004.


title: Unix-työkaluohjelmat

text: Alkuperäinen AT&T Version 1 UNIX sisälsi 60 komentoa: ar, as, b, bas, bcd, boot, cat, chdir, check, chmod, chown, cmp, cp, date, db, dbppt, dc, df, dsw, dtf, du, ed, find, for, form, hup, lbppt, ld, ln, ls, mail, mesg, mkdir, mkfs, mount, mv, nm, od, pr, rew, rkd, rkf, rkl, rm, rmdir, roff, sdate, sh, stat, strip, su, sum, tap, tm, tty, type, un, wc, who ja write.


title: Unix-työkaluohjelmat

text:
Seuraavat komennot toteutetaan usein komentotulkin sisäisinä:
alias, bg, cd, command, false, fc, fg, getopts, jobs, kill, newgrp, pwd, read, true, umask, unalias, wait.


title: Tunisian dinaari

text: Tunisian dinaari () on Tunisian rahayksikkö. Sen kansainvälinen valuuttakoodi (ISO 4217) on TND. Se on suljettu valuutta, eli rahaa ei saa kuljettaa ulos maasta ja sitä voi vaihtaa itselleen vain Tunisiassa. Tunisian dinaarin kurssi on kiinteä ja palkkion periminen vaihdosta on kiellettyä. Yksi Tunisian dinaari vastaa n. 0,70:tä euroa. Tunisian dinaari jakautuu 1000 "millimiin".


title: Elektrolyytti

text: Elektrolyytti on aine, joka johonkin liuottimeen (esimerkiksi veteen) liuenneena tai sulassa tilassa johtaa sähköä ja jonka sähkövirta hajottaa kemiallisesti. Elektrolyyttiliuoksessa ionit (ioniliuos) kuljettavat liikkuessaan sähkövarauksia, ja ionien liike tuottaa sähkövirtaa.


title: Elektrolyytti

text: Yleisimpiä elektrolyyttejä ovat emäkset, hapot ja suolojen vesiliuokset. Ihmisen elimistö tarvitsee elektrolyytteinä toimivia magnesiumia, kalsiumia, kaliumia ja natriumia. Elektrolyyttejä käytetään myös muun muassa akuissa.


title: Plasmidi

text: Plasmidi on kromosomin ulkopuolella solulimassa sijaitseva ja itsenäisesti kahdentuva rengasmainen DNA-molekyyli, jonka sisältämät geenit eivät ole eliölle välttämättömiä. Plasmideja on bakteereilla ja hiivoilla. Plasmidien koko on suurimmillaan noin 400 000 emäsparia (bp). Yhdessä solussa voi olla samasta plasmidista 1–500 kopiota. Termiä ”plasmidi” käytti ensimmäisenä yhdysvaltalainen molekyylibiologi Joshua Lederberg vuonna 1952.


title: Plasmidi

text: Vaikka plasmidit eivät ole välttämättömiä normaalioloissa elävälle organismille, niistä voi kuitenkin olla etua sen ympäristön muuttuessa. Plasmidit voivat sisältää esimerkiksi antibioottiresistenttejä geenejä tai geenejä, jotka mahdollistavat solun rakennusaineiden syntetisoimisen erilaisista lähtöaineista.


title: Plasmidi

text: Jokainen plasmidi sisältää ainakin yhden DNA-sekvenssin, jossa on replikaation aloituskohta eli ORI-alue (). Tämä mahdollistaa plasmidi-DNA:n kahdentumisen itsenäisesti kromosomaalisesta DNA:sta. Suurimman osan bakteereista plasmidit ovat rengasmaisia, mutta myös lineaarisia plasmideja tiedetään.


title: Plasmidi

text: Plasmideja käytetään hyödyksi geenitekniikassa ja yhdistelmä-DNA-tekniikassa.


title: Plasmidi

text: Geenitekniikassa käytettyjä plasmideja kutsutaan vektoreiksi. Niitä käytetään kuljettamaan geenejä organismista toiseen ja yleensä ne sisältävät jonkin geenimerkin, jonka avulla voidaan plasmidin sisältävät solut seuloa muista. Monissa vektoreissa on myös ns. polylinkkeri tai multikloonauskohta (, MCS). MCS on lyhyt alue, joka sisältää joitakin yleisesti käytettyjä restriktiokohtia. Tämä mahdollistaa DNA-fragmenttien helpon lisäämisen restriktiokohtaan restriktio- ja ligaasientsyymien avulla.


title: Pyramidi

text: Pyramidi (< kreik. "pyramis") on maasta tai kivestä tehty ylöspäin kapeneva, geometrisen pyramidin muotoinen suuri rakennelma. Muinaiset kansat rakensivat pyramideja haudoiksi ja temppeleiksi. Egyptin pyramidit, joista suurin on Kheopsin pyramidi, ovat hautoja. Kaksoisvirtainmaan pyramidit eli zikkuratit ovat porraspyramideja, joissa on monia kerroksia. Tunnetuin lienee Urin zikkurat. Monet esikolumbiaaniset kulttuurit Etelä- ja Keski-Amerikassa rakensivat pyramideja, vaikkeivät hautamonumenteiksi.


title: Pyramidi

text: Egyptissä on yli 130 pyramidia. Ne toimivat faaraoiden hautoina.


title: Pyramidi

text: Egyptin pyramidien ajatus lienee ollut tasoitettu porraspyramidi. Ensimmäiset Egyptin haudat olivat matalia kumpuja. Myöhemmin haudoista tehtiin suorakaiteen muotoisia. Kun useita suorakaiteen muotoisia mastaba-hautoja pinottiin päällekkäin, saatiin pyramidi.


title: Pyramidi

text: Egyptin pyramidien rakennustavasta ei ole vieläkään varmuutta. Nykykäsityksen mukaan pyramidit rakennettiin palkkatyövoimalla, ei orjatyöllä.


title: Pyramidi

text: Sumerilaiset rakensivat Etelä-Mesopotamiassa temppelinsä matalille tasanteille. Kun uusia temppeleitä rakennettiin vanhojen päälle, tasanteet kasvoivat korkeutta. Näin syntyivät zikkuratit. Kun tasanteet kasvoivat suuriksi, ne pengerrettiin ja syntyi porraspyramidi. Assyrialaiset rakensivat Pohjois-Mesopotamiaan jumaltensa kunniaksi suuria zikkurateja kuten sumerilaisetkin. Myös babylonialaiset omaksuivat sumerilaisilta zikkuratit.


title: Pyramidi

text: Nubialaiset omaksuivat egyptiläisiltä hautaustavat ja pystyttivät jyrkkäsivuisia pyramideja. Pyramidinmuotoisia suuria rakennuksia on myös esimerkiksi Jaavalla ja Burmassa.


title: Pyramidi

text: Amerikassa ensimmäiset pyramidit rakennettiin Keski-Amerikassa ja Etelä-Amerikan luoteisosassa. Sen jälkeen pyramidien rakennustaito levisi myös Pohjois-Amerikkaan.


title: Pyramidi

text: Mayat ja muut keskiamerikkalaiset kansat rakensivat porraspyramideja. Pyramidien huipulla oli temppeli, jonne johti veistoksin ja kaiverruksin koristellut portaat. Mayat maalasivat pyramidinsa joskus punaiseksi, sillä punainen oli heille uskonnollisesti tärkeä väri. Kuninkaat haudattiin joskus pyramidin sisälle.


title: Pyramidi

text: Asteekkien pääkaupungissa Tenochtitlánissa oli suuri pyramiditemppeli, jossa asteekit järjestivät tärkeimmät uskonnolliset seremoniansa kuten ihmisuhrit.


title: Pyramidi

text: Etelä-Amerikassa mochicat, chavinit, nazcat, chimut ja inkat rakensivat tasahuippuisia porraspyramideja ja kumpuja.


title: Pyramidi

text: Nykyajan tunnetuimpia pyramideja ovat esimerkiksi Louvren pyramidi ja tuntemattoman sotilaan muistomerkki Kairossa.


title: Pyramidi (geometria)

text: Pyramidi on geometrinen kappale. Se on kartio, jonka pohja on monikulmio.


title: Pyramidi (geometria)

text: Määritelmästä seuraa, että pyramidi on monitahokas, jonka sivutahkot ovat kolmioita. Kaikille sivutahkoille yhteinen kärki on nimeltään pyramidin "huippu". Huipun ja pohjan etäisyyttä kutsutaan pyramidin korkeudeksi.


title: Pyramidi (geometria)

text: Jos pyramidin huipun ja pohjan keskipisteen yhdysjana on kohtisuorassa pohjaa vasten, pyramidin sanotaan olevan "suora". Suora pyramidi, jonka pohja on säännöllinen monikulmio, on "säännöllinen". Säännöllinen pyramidi, jonka pohja ja sivutahkot ovat tasasivuisia kolmioita, on nimeltään (säännöllinen) tetraedri.


title: Pyramidi (geometria)

text: Pyramideja luokitellaan usein myös sivutahkojen lukumäärän perusteella. Esimerkiksi kolmisivuisella pyramidilla on kolme sivutahkoa, nelisivuisella neljä ja niin edelleen. Egyptin hautapyramidit olivat nelisivuisia, tetraedri taas on kolmisivuinen.


title: Pyramidi (geometria)

text: Pyramidin pinta-ala saadaan laskemalla pohjan ja sivutahkojen alat yhteen. Koska monikulmiona pohja voidaan jakaa kolmioiksi ja myös sivutahkot ovat kolmioita, palautuu tehtävä kolmioiden pinta-alan laskemiseen.


title: Pyramidi (geometria)

text: Pyramidi on kartion erikoistapaus, joten sen tilavuus voidaan laskea kaavalla formula_1. Tässä formula_2 on pohjan pinta-ala ja formula_3 on pyramidin korkeus.


title: Marduk (yhtye)

text: Marduk on ruotsalainen black metal -yhtye. Mardukin sanoitusten pääaiheita ovat satanismi, kuolema ja sota.


title: Marduk (yhtye)

text: Morgan Steinmeyer Håkansson perusti Mardukin vuonna 1990 Norrköpingissä, Ruotsissa. Vuonna 1991 Marduk julkaisi kolme kappaletta sisältäneen demon nimeltä "Fuck Me Jesus". Vuonna 1992 ilmestyi Mardukin ensimmäinen täysipainoinen albumi, "Dark Endless", ja yhtye aloitti keikkailun Ruotsissa saatuaan vahvan fanipohjan. Vuonna 1994 Marduk aloitti keikkailun muualla Euroopassa ja 1995 yhtyeellä oli ensimmäinen keikka Atlantin toisella puolella Méxicossa. Vuonna 2000 Marduk löysi lopulta tämänhetkisen levy-yhtiönsä, Blooddawn Productionsin. Vuonna 2004 Marduk julkaisi yhdeksännen studioalbuminsa "Plague Angel", joka teki läpimurron Euroopassa ja myöhemmin Yhdysvalloissa. Marduk juhlisti 15-vuotistaivaltaan julkaisemalla live-albumin nimeltä "Warschau", jossa on 17 live-raitaa Piolen keikalta 2005. Marduk on esiintynyt Suomessa muun muassa Lepakossa pääsiäisenä 1999, Tuska Open Air -festivaalilla 2002 sekä vuoden 2006 Nummirock-festivaaleilla. Mardukin piti esiintyä Firebox Metal Festissä Seinäjoella vuonna 2010, mutta yhtye ei päässyt paikalle Islannin tuhkapilvien vuoksi.